02013R0231 — SK — 01.08.2022 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B DELEGOVANÉ NARIADENIE KOMISIE (EÚ) č. 231/2013 z 19. decembra 2012, ktorým sa dopĺňa smernica Európskeho parlamentu a Rady 2011/61/EÚ, pokiaľ ide o výnimky, všeobecné podmienky výkonu činnosti, depozitárov, pákový efekt, transparentnosť a dohľad (Text s významom pre EHP) (Ú. v. ES L 083 22.3.2013, s. 1)

Zmenené a doplnené:









▼B

DELEGOVANÉ NARIADENIE KOMISIE (EÚ) č. 231/2013

z 19. decembra 2012,

ktorým sa dopĺňa smernica Európskeho parlamentu a Rady 2011/61/EÚ, pokiaľ ide o výnimky, všeobecné podmienky výkonu činnosti, depozitárov, pákový efekt, transparentnosť a dohľad

(Text s významom pre EHP)







KAPITOLA I

VYMEDZENIE POJMOV

Článok 1

Vymedzenie pojmov

Okrem vymedzení pojmov stanovených v článku 2 smernice 2011/61/EÚ sa na účely tohto nariadenia uplatňujú tieto vymedzenia pojmov:

1. „kapitálový záväzok“ je zmluvný záväzok investora poskytnúť alternatívnemu investičnému fondu (AIF) investíciu v dohodnutej výške na požiadanie správcu AIF;

2. „príslušná osoba“ v súvislosti so správcom AIF je ktorákoľvek z týchto osôb: a) riaditeľ, spoločník alebo osoba v rovnocennom postavení alebo manažér správcu AIF; b) zamestnanec správcu AIF alebo iná fyzická osoba, ktorej služby sú poskytnuté k dispozícii správcu AIF a pod jeho kontrolou a ktorá je zapojená do poskytovania služieb kolektívneho riadenia portfólia správcu AIF; c) fyzická alebo právnická osoba, ktorá je priamo zapojená do poskytovania služieb pre správcu AIF na základe dohody o delegovaní tretím stranám na účely poskytovania kolektívneho riadenia portfólia správcom AIF;

3. „vrcholový manažment“ je osoba alebo osoby, ktoré účinne vykonávajú činnosti správcu AIF v súlade s článkom 8 ods. 1 písm. c) smernice 2011/61/EÚ a prípadne výkonný člen alebo členovia riadiaceho orgánu;

4. „riadiaci orgán“ je orgán s konečnou právomocou rozhodovania u správcu AIF, ktorý zahŕňa funkcie dohľadu a riadenia alebo len funkciu riadenia, ak sú uvedené dve funkcie oddelené;

5. „osobitný režim“ je režim, ktorý vzniká ako priamy dôsledok nelikvidnej povahy aktív AIF, ktoré ovplyvňujú osobitné práva investorov na vyplatenie v druhu podielových listov alebo akcií AIF a ktorý je režim šitý na mieru alebo oddelený režim od všeobecných práv investorov na vyplatenie;

▼M2

6. „riziko ohrozujúce udržateľnosť“ je riziko ohrozujúce udržateľnosť v zmysle vymedzenia v článku 2 bode 22 nariadenia Európskeho parlamentu a Rady (EÚ) 2019/2088 ( 1 );

7. „faktory udržateľnosti“ sú faktory udržateľnosti v zmysle vymedzenia v článku 2 bode 24 nariadenia (EÚ) 2019/2088.

▼B







KAPITOLA II

VŠEOBECNÉ USTANOVENIA







ODDIEL 1

Výpočet spravovaných aktív

(článok 3 ods. 2 smernice 2011/61/EÚ)

Článok 2

Výpočet celkovej hodnoty spravovaných aktív

1. Aby sa na správcu AIF vzťahovala výnimka stanovená v článku 3 ods. 2 smernice 2011/61/EÚ, musí: a) identifikovať všetky AIF, pre ktoré je určený ako externý správca AIF, alebo AIF, pre ktorý je správcom AIF, ak právna forma AIF povoľuje internú správu, v súlade s článkom 5 smernice 2011/61/EÚ; b) identifikovať pre každý spravovaný AIF portfólio aktív a stanoviť v súlade s pravidlami určovania hodnoty stanovenými v právnych predpisoch krajiny, v ktorej je AIF usadený, a/alebo v štatúte alebo zakladajúcich dokumentoch AIF príslušnú hodnotu spravovaných aktív vrátane všetkých aktív nadobudnutých s použitím pákového efektu; c) spočítať stanovené hodnoty spravovaných aktív za všetky spravované AIF a porovnať výslednú celkovú hodnotu spravovaných aktív s príslušnou hraničnou hodnotou stanovenou v článku 3 ods. 2 smernice 2011/61/EÚ.

2. Na účely odseku 1 sa do výpočtu nezahŕňajú podniky kolektívneho investovania do prevoditeľných cenných papierov (PKIPCP), v ktorých prípade správca AIF koná ako správcovská spoločnosť vybraná na zastupovanie podľa smernice 2009/65/ES.

Na účely odseku 1 sa do výpočtu zahŕňajú AIF spravované správcom AIF, v ktorých prípade správca AIF delegoval funkcie v súlade s článkom 20 smernice 2011/61/EÚ. Portfóliá AIF, ktoré správca AIF spravuje na základe delegovania, sú však vylúčené z výpočtu.

3. Na účely výpočtu celkovej hodnoty spravovaných aktív sa musí každá pozícia derivátového nástroja vrátane akéhokoľvek derivátu vloženého v prevoditeľných cenných papieroch konvertovať na svoju rovnocennú pozíciu v podkladových aktívach daného derivátu s použitím konverzných metodík stanovených v článku 10. Absolútna hodnota uvedenej rovnocennej pozície sa potom použije na výpočet celkovej hodnoty spravovaných aktív.

4. V prípade, že AIF investuje do iných AIF spravovaných rovnakým externe určeným správcom AIF, daná investícia sa môže vylúčiť z výpočtu aktív spravovaných správcom AIF.

5. Keď jeden podfond v rámci interne alebo externe spravovaného AIF investuje do iného podfondu daného AIF, uvedená investícia sa môže vylúčiť z výpočtu spravovaných aktív správcu AIF.

6. Celková hodnota spravovaných aktív sa vypočítava v súlade s odsekmi 1 až 4 aspoň raz za rok a s použitím najnovších dostupných hodnôt aktív. Najnovšia dostupná hodnota aktív pre každý AIF sa generuje počas dvanástich mesiacov predchádzajúcich dátumu výpočtu hraničnej hodnoty v súlade s prvou vetou tohto odseku. Správca AIF určuje dátum výpočtu hraničnej hodnoty a uplatňuje ho konzistentným spôsobom. Akákoľvek následná zmena zvoleného dátumu sa musí zdôvodniť príslušnému orgánu. Pri výbere dátumu výpočtu hraničnej hodnoty správca AIF zohľadňuje čas a periodicitu určovania hodnoty spravovaných aktív.

Článok 3

Priebežné monitorovanie spravovaných aktív

Správca AIF stanovuje, vykonáva a uplatňuje postupy na priebežné monitorovanie celkovej hodnoty spravovaných aktív. Monitorovanie odzrkadľuje aktuálny prehľad spravovaných aktív a zahŕňa sledovanie činnosti upisovania a vyplácania alebo, ak je to vhodné, výzvy na úhradu kapitálu, rozdelenia kapitálu a hodnotu investovaných aktív v prípade každého AIF.

Blízkosť celkovej hodnoty spravovaných aktív k hraničnej hodnote stanovenej v článku 3 ods. 2 smernice 2011/61/EÚ a predpokladaná činnosť upisovania a vyplácania sa zohľadňujú s cieľom posúdiť potrebu častejších výpočtov celkovej hodnoty spravovaných aktív.

Článok 4

Príležitostné porušenie hraničnej hodnoty

1. Správca AIF posudzuje situácie, v ktorých celková hodnota spravovaných aktív presiahne príslušnú hraničnú hodnotu, s cieľom stanoviť, či sú dočasnej povahy alebo nie.

2. V prípade, že celková hodnota spravovaných aktív presiahne príslušnú hraničnú hodnotu a správca AIF sa domnieva, že situácia nie je dočasnej povahy, správca AIF bezodkladne informuje príslušný orgán o tom, že situácia sa nepovažuje za dočasnú, a požiada o povolenie v lehote 30 kalendárnych dní v súlade s článkom 7 smernice 2011/61/EÚ.

3. V prípade, že celková hodnota spravovaných aktív presiahne príslušnú hraničnú hodnotu a správca AIF sa domnieva, že situácia je dočasnej povahy, správca AIF bezodkladne informuje príslušný orgán o tom, že situácia sa považuje za situáciu dočasnej povahy. Oznámenie obsahuje podporné informácie na odôvodnenie posúdenia dočasnej povahy situácie správcom AIF vrátane opisu situácie a vysvetlenia dôvodov, prečo sa považuje za dočasnú.

4. Situácia sa nepovažuje za situáciu dočasnej povahy, ak je pravdepodobné, že bude trvať dlhšie ako tri mesiace.

5. Tri mesiace po dátume, keď celková hodnota spravovaných aktív presiahne príslušnú hraničnú hodnotu, správca AIF opätovne vypočíta celkovú hodnotu spravovaných aktív, aby preukázal, že je pod príslušnou hraničnou hodnotou, alebo aby preukázal príslušnému orgánu, že situácia, v dôsledku ktorej spravované aktíva presiahli hraničnú hodnotu, je vyriešená a že nie je potrebné žiadať o povolenie správcu AIF.

Článok 5

Informácie, ktoré sa poskytujú ako súčasť registrácie

1. Súčasťou požiadavky v článku 3 ods. 3 písm. b) smernice 2011/61/EÚ je, že správcovia AIF musia oznámiť príslušným orgánom celkovú hodnotu spravovaných aktív vypočítanú v súlade s postupom stanoveným v článku 2.

2. Súčasťou požiadavky v článku 3 ods. 3 písm. c) smernice 2011/61/EÚ je, že správcovia AIF musia poskytnúť ponukový materiál alebo príslušný výpis z ponukového materiálu alebo všeobecný opis investičnej stratégie. Príslušný výpis z ponukového materiálu a opis investičnej stratégie obsahujú aspoň tieto informácie: a) hlavné kategórie aktív, do ktorých môže AIF investovať; b) akékoľvek priemyselné, geografické alebo iné sektory trhu alebo osobitné triedy aktív, ktoré sú ťažiskom investičnej stratégie; c) opis politiky prijímania úverov alebo pákového efektu AIF.

3. Informácie, ktoré má správca AIF poskytnúť podľa článku 3 ods. 3 písm. d) smernice 2011/61/EÚ, sú uvedené v článku 110 ods. 1 tohto nariadenia. Poskytujú sa v súlade s pro forma vzorom na podávanie správ stanoveným v prílohe IV.

4. Informácie zhromaždené v súlade s článkom 3 ods. 3 písm. d) smernice 2011/61/EÚ sa vymieňajú medzi príslušnými orgánmi v Únii, s Európskym orgánom pre cenné papiere a trhy (ESMA) a Európskym výborom pre systémové riziká (ESRB), keď je to potrebné na účely plnenia ich povinností.

5. Informácie potrebné na účely registrácie musia byť aktualizované a poskytované každoročne. Z dôvodov týkajúcich sa výkonu ich právomocí podľa článku 46 smernice 2011/61/EÚ môžu príslušné orgány vyžadovať, aby správca AIF poskytol informácie uvedené v článku 3 smernice 2011/61/EÚ častejšie.







ODDIEL 2

Výpočet pákového efektu

(článok 4 ods. 3 smernice 2011/61/EÚ)

Článok 6

Všeobecné ustanovenia o výpočte pákového efektu

1. Pákový efekt AIF sa vyjadruje ako pomer medzi expozíciou AIF a jeho čistou hodnotou aktív.

2. Správcovia AIF počítajú expozíciu spravovaných AIF v súlade s hrubou metódou, ktorá je stanovená v článku 7, a so záväzkovou metódou, ktorá je stanovená v článku 8.

Komisia vzhľadom na trhový vývoj preskúma najneskôr do 21. júla 2015 metódy výpočtu uvedené v prvom pododseku, aby rozhodla, či sú tieto metódy dostatočné a primerané pre všetky druhy AIF alebo či by sa mala vypracovať dodatočná a voliteľná metóda na výpočet pákového efektu.

3. Expozícia obsiahnutá v akýchkoľvek finančných alebo právnych štruktúrach zahŕňajúcich tretie strany kontrolovaných relevantným AIF sa zahŕňa do výpočtu expozície v prípade, že uvedené štruktúry sú osobitne vytvorené na to, aby priamo alebo nepriamo zvyšovali expozíciu na úrovni AIF. V prípade AIF, ktorých základnou investičnou politikou je získať kontrolu nad nekótovanými spoločnosťami alebo emitentmi, správca AIF do výpočtu pákového efektu nezahŕňa žiadnu expozíciu, ktorá existuje na úrovni uvedených nekótovaných spoločností a emitentov za predpokladu, že AIF alebo správca AIF konajúci v mene AIF nemusí znášať potenciálne straty nad rámec svojich investícií do príslušnej spoločnosti alebo príslušného emitenta.

4. Správcovia AIF vylúčia dohody o prijímaní úverov, ktoré uzavreli, ak sú dočasnej povahy a sú plne kryté zmluvnými kapitálovými záväzkami investorov v AIF.

5. Správca AIF musí mať primerane zdokumentované postupy na výpočet expozície každého AIF vo svojej správe v súlade s hrubou metódou a záväzkovou metódou. Výpočet sa v priebehu času uplatňuje jednotne.

Článok 7

Hrubá metóda na výpočet expozície AIF

Expozícia AIF vypočítaná v súlade s hrubou metódou je suma absolútnych hodnôt všetkých pozícií, ktorých hodnota bola určená v súlade s článkom 19 smernice 2011/61/EÚ a so všetkými delegovanými aktmi prijatými podľa nej.

Na výpočet expozície AIF v súlade s hrubou metódou správca AIF:

a) vylúči hodnotu akejkoľvek hotovosti a peňažných ekvivalentov, ktoré sú vysoko likvidnými investíciami držanými v základnej mene AIF, ktoré sú ihneď zameniteľné za známu sumu hotovosti, podliehajú nevýznamnému riziku zmeny hodnoty a poskytujú výnos, ktorý nie je vyšší ako sadzba trojmesačného vysoko kvalitného štátneho dlhopisu;

b) konvertuje derivátové nástroje na rovnocennú pozíciu v ich podkladových aktívach s použitím metodík konverzie stanovených v článku 10 a metód stanovených v bodoch 4 až 9 a 14 prílohy I;

c) vylúči hotovostné pôžičky, ktoré zostávajú v hotovosti alebo peňažnom ekvivalente, ako sa uvádza v písmene a), a v ktorých prípade sú známe splatné sumy;

d) zahrnie expozíciu vyplývajúcu z reinvestovania hotovostných pôžičiek vyjadrenú ako vyššia hodnota z trhovej hodnoty realizovanej investície alebo z celkovej výšky požičanej hotovosti, ako sa uvádza v bodoch 1 a 2 prílohy I;

e) zahrnie pozície v rámci repo dohôd alebo reverzných repo dohôd a v rámci poskytnutých alebo prijatých pôžičiek cenných papierov alebo v rámci iných dohôd v súlade s bodmi 3 a 10 až 13 prílohy I.

Článok 8

Záväzková metóda na výpočet expozície AIF

1. Expozícia AIF vypočítaná v súlade so záväzkovou metódou je suma absolútnych hodnôt všetkých pozícií, ktorých hodnota bola určená v súlade s článkom 19 smernice 2011/61/EÚ a so zodpovedajúcimi delegovanými aktmi, pri splnení kritérií stanovených v odsekoch 2 až 9.

2. Na výpočet expozície AIF v súlade so záväzkovou metódou správca AIF: a) konvertuje každú pozíciu derivátového nástroja na rovnocennú pozíciu v podkladovom aktíve daného derivátu s použitím metodík konverzie stanovených v článku 10 a bodoch 4 až 9 a 14 prílohy II; b) uplatní dohody o zaistení (hedging) a započítaní (netting); c) vypočíta expozíciu vytvorenú reinvestovaním pôžičiek v prípade, že takéto reinvestovanie zvýši expozíciu AIF, ako je vymedzené v bodoch 1 a 2 prílohy I; d) zahrnie do výpočtu ostatné dohody v súlade s bodmi 3 a 10 až 13 prílohy I.

3. Na účely vypočítania expozície AIF podľa záväzkovej metódy: a) dohody o započítaní zahŕňajú kombinácie obchodov s derivátovými nástrojmi alebo pozíciami v cenných papieroch, ktoré sa týkajú rovnakého podkladového aktíva bez ohľadu – v prípade derivátových nástrojov – na dátum splatnosti derivátových nástrojov, a keď uvedené obchody s derivátovými nástrojmi alebo pozíciami v cenných papieroch sú uzavreté s jediným cieľom eliminácie rizík spojených s pozíciami prijatými prostredníctvom iných derivátových nástrojov alebo pozícií v cenných papieroch; b) dohody o zaistení zahŕňajú kombinácie obchodov s derivátovými nástrojmi alebo pozíciami v cenných papieroch, ktoré sa nemusia týkať rovnakého podkladového aktíva, a keď uvedené obchody s derivátovými nástrojmi alebo pozíciami v cenných papieroch sú uzavreté s jediným cieľom vyrovnania rizík spojených s pozíciami prijatými prostredníctvom iných derivátových nástrojov alebo pozícií v cenných papieroch.

4. Odchylne od odseku 2 sa derivátový nástroj nekonvertuje na rovnocennú pozíciu v podkladovom aktíve, ak má všetky tieto charakteristiky: a) vymieňa výkonnosť finančných aktív držaných v portfóliu AIF za výkonnosť iných referenčných finančných aktív; b) úplne vyvažuje riziká vymenených aktív držaných v portfóliu AIF tak, že výkonnosť AIF nezávisí od výkonnosti vymenených aktív; c) neobsahuje ďalšie voliteľné vlastnosti ani doložky o pákovom efekte ani iné dodatočné riziká v porovnaní s priamou držbou referenčných finančných aktív.

5. Odchylne od odseku 2 sa derivátový nástroj nekonvertuje na rovnocennú pozíciu v podkladovom aktíve pri výpočte expozície podľa záväzkovej metódy, ak spĺňa obe tieto podmienky: a) kombinovaná držba derivátového nástroja zo strany AIF týkajúceho sa finančného aktíva a hotovosti, ktorá je investovaná do peňažného ekvivalentu podľa vymedzenia v článku 7 písm. a), je rovnocenná s držbou dlhej pozície v danom finančnom aktíve; b) derivátový nástroj nevytvára prírastkovú expozíciu a pákový efekt ani riziko.

6. Dohody o zaistení sa zohľadňujú pri výpočte expozície AIF iba v prípade, ak spĺňajú všetky tieto podmienky: a) cieľom pozícií zahrnutých do vzťahu zaistenia nie je tvorba výnosu a všeobecné a osobitné riziká sú vyvážené; b) dochádza k overiteľnému zníženiu trhového rizika na úrovni AIF; c) prípadné všeobecné aj osobitné riziká spojené s derivátovými nástrojmi sú vyvážené; d) dohody o zaistení sa týkajú rovnakej triedy aktív; e) sú efektívne za stresových trhových podmienok.

7. S výhradou odseku 6 sa derivátové nástroje používané na účely menového zaistenia, ktoré nespôsobujú prírastkovú expozíciu, pákový efekt ani iné riziká, nezahŕňajú do výpočtu.

8. Správca AIF započítava pozície v ktoromkoľvek z týchto prípadov: a) medzi derivátovými nástrojmi za predpokladu, že sa týkajú rovnakého podkladového aktíva, aj keď je dátum splatnosti derivátových nástrojov odlišný; b) medzi derivátovým nástrojom, ktorého podkladovým aktívom je prevoditeľný cenný papier, nástroj peňažného trhu alebo podielové listy v podniku kolektívneho investovania, ako sa uvádza v oddiele C bodoch 1 až 3 prílohy I k smernici 2004/39/ES, a rovnakým zodpovedajúcim podkladovým aktívom.

9. Správcovia AIF spravujúci AIF, ktoré v súlade so svojou základnou investičnou politikou investujú primárne do úrokových derivátov, využívajú osobitné pravidlá vzájomného započítania trvania s cieľom zohľadniť súvislosť medzi segmentmi splatnosti krivky úrokovej sadzby, ako sa stanovuje v článku 11.

Článok 9

Metódy na zvýšenie expozície AIF

Pri výpočte expozície správcovia AIF používajú metódy stanovené v prílohe I na situácie, ktoré sa v nej uvádzajú.

Článok 10

Metodiky konverzie derivátových nástrojov

Správcovia AIF používajú metodiky konverzie stanovené v prílohe II pre derivátové nástroje, ktoré sa v nej uvádzajú.

Článok 11

Pravidlá vzájomného započítania trvania

1. Pravidlá vzájomného započítania trvania uplatňujú správcovia AIF pri výpočte expozície AIF podľa článku 8 ods. 9.

2. Pravidlá vzájomného započítania trvania sa nesmú použiť, ak by viedli ku skresleniu rizikového profilu AIF. Správcovia AIF, ktorí využívajú uvedené pravidlá vzájomného započítania, nesmú do svojej stratégie týkajúcej sa úrokovej sadzby zahŕňať iné zdroje rizika, ako napríklad volatilitu. V dôsledku toho stratégie úrokovej arbitráže uvedené pravidlá vzájomného započítania neuplatňujú.

3. Používanie uvedených pravidiel vzájomného započítania trvania nesmie vytvárať neodôvodnenú úroveň pákového efektu prostredníctvom investovania do krátkodobých pozícií. Krátkodobé úrokové deriváty nesmú byť hlavným zdrojom výkonnosti AIF so stredným trvaním, ktorý používa pravidlá vzájomného započítania trvania.

4. Úrokové deriváty sa konvertujú na pozíciu v ich rovnocennom podkladovom aktíve a sú vzájomne započítané v súlade s prílohou III.

5. AIF využívajúci pravidlá vzájomného započítania trvania môže ešte využívať rámec zaistenia. Pravidlá vzájomného započítania trvania sa môžu vzťahovať len na úrokové deriváty, ktoré nie sú zahrnuté v dohodách o zaistení.







ODDIEL 3

Dodatočné vlastné zdroje a poistenie zodpovednosti za škodu pri výkone povolania

(článok 9 ods. 7 a článok 15 smernice 2011/61/EÚ)

Článok 12

Riziká spojené so zodpovednosťou za škodu pri výkone povolania

1. Riziká spojené so zodpovednosťou za škodu pri výkone povolania, ktoré majú byť kryté podľa článku 9 ods. 7 smernice 2011/61/EÚ, sú riziká straty alebo škody spôsobenej príslušnou osobou nedbanlivým vykonávaním činností, za ktoré nesie správca AIF právnu zodpovednosť.

2. Riziká spojené so zodpovednosťou za škodu pri výkone povolania vymedzené v odseku 1 zahŕňajú okrem iného aj riziká: a) straty dokumentov dokazujúcich vlastníctvo aktív AIF; b) skresľovania alebo zavádzajúcich vyhlásení poskytnutých AIF alebo jeho investorom; c) krokov, chýb alebo opomenutí spôsobujúcich porušenie: i) právnych a regulačných povinností; ii) povinnosti náležitých zručností a starostlivosti voči AIF a jeho investorom; iii) fiduciárnych povinností; iv) povinností mlčanlivosti; v) pravidiel alebo zakladajúcich dokumentov AIF; vi) podmienok vymenovania správcu AIF zo strany AIF; d) nesplnenia povinnosti stanoviť, vykonať a udržiavať primerané postupy na zabránenie nečestnému alebo podvodnému konaniu alebo konaniu so zlým úmyslom; e) nesprávne vykonaného určenia hodnoty aktív alebo výpočtu cien podielových listov/akcií; f) strát vyplývajúcich z prerušenia obchodnej činnosti, zlyhaní systému, zlyhania spracovania transakcie alebo riadenia procesov.

3. Riziká spojené so zodpovednosťou za škodu pri výkone povolania musia byť vždy kryté prostredníctvom primeraných dodatočných vlastných zdrojov stanovených v súlade s článkom 14 alebo prostredníctvom primeraného krytia poistením zodpovednosti za škodu pri výkone povolania stanoveným v súlade s článkom 15.

Článok 13

Kvalitatívne požiadavky týkajúce sa rizík spojených so zodpovednosťou za škodu pri výkone povolania

1. Správca AIF vykonáva účinné interné politiky a postupy na riadenie operačných rizík s cieľom primerane určiť, merať, riadiť a monitorovať operačné riziká vrátane rizík spojených so zodpovednosťou za škodu pri výkone povolania, voči ktorým je správca AIF vystavený alebo by mohol byť odôvodnene vystavený. Činnosti riadenia operačných rizík sa vykonávajú nezávisle ako súčasť politiky riadenia rizík.

2. Správca AIF vytvorí databázu minulých strát, v ktorej sa zaznamenávajú všetky prevádzkové zlyhania, udalosti vzniku straty a škody. V tejto databáze sa okrem iného zaznamenávajú aj všetky riziká spojené so zodpovednosťou za škodu pri výkone povolania, ktoré sa uvádzajú v článku 12 ods. 2 a ku ktorých výskytu došlo.

3. V rámci riadenia rizík správca AIF využíva svoje vnútorné údaje o minulých stratách a v prípade potreby externé údaje, analýzu scenárov a faktory odzrkadľujúce podnikateľské prostredie a systémy vnútornej kontroly.

4. Expozície voči operačným rizikám a udalosti vzniku straty sa musia priebežne monitorovať a sú predmetom podávania pravidelných vnútorných správ.

5. Politiky a postupy správcu AIF týkajúce sa riadenia operačných rizík musia byť dobre zdokumentované. Správca AIF musí mať zavedené mechanizmy na zabezpečenie dodržiavania súladu s jeho politikami riadenia operačných rizík a účinné opatrenia na riešenie nedodržiavania súladu s týmito politikami. Správca AIF musí mať zavedené postupy na prijímanie vhodných nápravných opatrení.

6. Politiky a postupy riadenia operačných rizík a systémy merania sú predmetom pravidelného preskúmania aspoň raz za rok.

7. Správca AIF udržiava finančné zdroje zodpovedajúce svojmu posúdenému rizikovému profilu.

Článok 14

Dodatočné vlastné zdroje

1. Tento článok sa vzťahuje na správcov AIF, ktorí sa rozhodnú kryť riziká spojené so zodpovednosťou za škodu pri výkone povolania dodatočnými vlastnými zdrojmi.

2. Správca AIF poskytne dodatočné vlastné zdroje na krytie rizík spojených so zodpovednosťou vyplývajúcich z profesijnej nedbanlivosti aspoň vo výške 0,01 % hodnoty portfólií spravovaných AIF.

Hodnota portfólií spravovaných AIF je súčet absolútnej hodnoty všetkých aktív všetkých AIF spravovaných správcom AIF vrátane aktív nadobudnutých s použitím pákového efektu, pričom hodnota derivátových nástrojov sa určuje pri ich trhovej hodnote.

3. Požiadavka na dodatočné vlastné zdroje uvedená v odseku 2 sa prepočíta na konci každého účtovného obdobia a výška dodatočných vlastných zdrojov sa zodpovedajúcim spôsobom upraví.

Správca AIF stanovuje, vykonáva a uplatňuje postupy na priebežné monitorovanie hodnoty portfólií spravovaných AIF vypočítanej v súlade s odsekom 2 druhým pododsekom. V prípade, že sa pred ročným prepočtom uvedeným v prvom pododseku hodnota portfólií spravovaných AIF podstatne zvýši, správca AIF bez zbytočného odkladu prepočíta požiadavku na dodatočné vlastné zdroje a zodpovedajúcim spôsobom dodatočné vlastné zdroje upraví.

4. Príslušný orgán domovského členského štátu správcu AIF môže správcovi AIF povoliť, aby zabezpečil nižšie dodatočné vlastné zdroje, ako je suma uvedená v odseku 2, len ak je presvedčený – na základe údajov o minulých stratách správcu AIF zaznamenaných za sledované obdobie najmenej troch rokov pred posúdením – že správca AIF zabezpečuje dostatočné dodatočné vlastné zdroje na primerané krytie rizík spojených so zodpovednosťou za škodu pri výkone povolania. Povolená nižšia suma dodatočných vlastných zdrojov nesmie byť nižšia ako 0,008 % hodnoty portfólií AIF, ktoré spravuje správca AIF.

5. Príslušný orgán domovského členského štátu správcu AIF môže správcu AIF požiadať, aby zabezpečil vyššie dodatočné vlastné zdroje, ako je suma uvedená v odseku 2, ak nie je presvedčený, že správca AIF má dostatočné dodatočné vlastné zdroje na primerané krytie rizík spojených so zodpovednosťou za škodu pri výkone povolania. Príslušný orgán odôvodní, prečo sa domnieva, že dodatočné vlastné zdroje správcu AIF nie sú dostatočné.

Článok 15

Poistenie zodpovednosti za škodu pri výkone povolania

1. Tento článok sa vzťahuje na správcov AIF, ktorí sa rozhodnú kryť riziká spojené so zodpovednosťou za škodu pri výkone povolania poistením zodpovednosti za škodu spôsobenú pri výkone povolania.

2. Správca AIF uzatvorí a stále udržiava poistenie zodpovednosti za škodu pri výkone povolania, ktoré: a) má počiatočné obdobie najmenej jeden rok; b) má výpovednú lehotu na zrušenie najmenej 90 dní; c) pokrýva riziká spojené so zodpovednosťou za škodu pri výkone povolania vymedzené v článku 12 ods. 1 a 2; d) je uzavreté s podnikom v EÚ alebo mimo EÚ oprávneným poskytovať poistenie zodpovednosti za škodu pri výkone povolania v súlade s právnymi predpismi Únie alebo vnútroštátnymi právnymi predpismi; e) poskytuje tretia strana.

Ak sa dohodne vymedzená spoluúčasť, musí byť v plnej miere krytá vlastnými zdrojmi, ktoré sú pridané k vlastným zdrojom, ktoré sa zabezpečujú v súlade s článkom 9 ods. 1 a 3 smernice 2011/61/EÚ.

3. Krytie poistenia na jednotlivý nárok sa rovná najmenej 0,7 % hodnoty portfólií AIF spravovaných správcom AIF vypočítanej v súlade s článkom 14 ods. 2 druhým pododsekom.

4. Krytie poistenia na súhrn nárokov ročne sa rovná najmenej 0,9 % hodnoty portfólií AIF spravovaných správcom AIF vypočítanej v súlade s článkom 14 ods. 2 druhým pododsekom.

5. Správca AIF preskúma zmluvu o poistení zodpovednosti za škody spôsobené pri výkone povolania a jej súlad s požiadavkami stanovenými v tomto článku najmenej raz za rok, ako aj v prípade akejkoľvek zmeny, ktorá ovplyvní súlad zmluvy s požiadavkami tohto článku.







KAPITOLA III

Podmienky výkonu činnosti správcov AIF







ODDIEL 1

Všeobecné zásady

(článok 12 ods. 1 smernice 2011/61/EÚ)

Článok 16

Všeobecné povinnosti príslušných orgánov

Pri posudzovaní dodržiavania článku 12 ods. 1 smernice 2011/61/EÚ zo strany správcu AIF príslušné orgány používajú aspoň kritériá stanovené v tomto oddiele.

Článok 17

Povinnosť konať v najlepšom záujme AIF alebo investorov do AIF a v záujme integrity trhu

1. Správcovia AIF uplatňujú politiky a postupy na predchádzanie zneužívaniu vrátane postupov, od ktorých možno odôvodnene očakávať, že nepriaznivo ovplyvnia stabilitu a integritu trhu.

2. Správcovia AIF zabezpečujú, aby sa neúčtovali neoprávnené náklady AIF, ktoré spravujú, ani investorom do týchto AIF.

Článok 18

Náležitá starostlivosť

1. Správcovia AIF uplatňujú vysokú úroveň starostlivosti pri výbere a priebežnom monitorovaní investícií.

2. Správcovia AIF zabezpečujú, aby mali primerané vedomosti a znalosti o aktívach, do ktorých je AIF investovaný.

3. Správcovia AIF stanovujú, vykonávajú a uplatňujú písomné politiky a postupy týkajúce sa náležitej starostlivosti a vykonávajú účinné opatrenia na zabezpečenie toho, že investičné rozhodnutia v mene AIF sa vykonávajú v súlade s cieľmi, investičnou stratégiou a prípadne rizikovými limitmi AIF.

4. Politiky a postupy týkajúce sa náležitej starostlivosti uvedené v odseku 3 sa pravidelne preskúmavajú a aktualizujú.

▼M2

5. Správcovia AIF pri plnení požiadaviek stanovených v odsekoch 1 až 3 zohľadňujú riziká ohrozujúce udržateľnosť.

6. Ak správcovia AIF zohľadňujú hlavné nepriaznivé vplyvy investičných rozhodnutí na faktory udržateľnosti, ako sa uvádza v článku 4 ods. 1 písm. a) nariadenia (EÚ) 2019/2088 alebo ako sa vyžaduje v článku 4 ods. 3 alebo 4 uvedeného nariadenia, uvedení správcovia AIF zohľadňujú takéto hlavné nepriaznivé vplyvy pri plnení požiadaviek stanovených v odsekoch 1 až 3 tohto článku.

▼B

Článok 19

Náležitá starostlivosť pri investovaní do aktív s obmedzenou likviditou

1. Keď správcovia AIF investujú do aktív s obmedzenou likviditou a keď takejto investícii predchádza fáza rokovaní, v súvislosti s fázou rokovaní musia okrem požiadaviek stanovených v článku 18: a) stanoviť a pravidelne aktualizovať obchodný plán v súlade s trvaním AIF a trhovými podmienkami; b) vyhľadávať a vyberať možné transakcie v súlade s obchodným plánom uvedeným v písmene a); c) posúdiť vybrané transakcie so zreteľom na prípadné príležitosti a celkové súvisiace riziká, všetky príslušné právne, daňové, finančné alebo iné faktory ovplyvňujúce hodnotu, ľudské a hmotné zdroje a stratégie vrátane stratégií ukončenia angažovanosti; d) vykonávať činnosti náležitej starostlivosti súvisiace s transakciami pred zabezpečením vykonania; e) monitorovať výkonnosť AIF so zreteľom na obchodný plán uvedený v písmene a).

2. Správcovia AIF uchovávajú záznamy o činnostiach vykonaných podľa odseku 1 aspoň päť rokov.

Článok 20

Náležitá starostlivosť pri výbere a vymenovaní protistrán a primárnych brokerov

1. Správcovia AIF musia pri výbere a vymenovaní protistrán a primárnych brokerov pred uzavretím zmluvy a potom na priebežnom základe konať s náležitými zručnosťami, obozretnosťou a starostlivosťou s prihliadnutím na celú škálu a kvalitu svojich služieb.

2. Pri výbere primárnych brokerov alebo protistrán správcu AIF alebo AIF pri transakcii s OTC derivátmi, poskytovaní pôžičiek cenných papierov alebo repo dohode správcovia AIF zabezpečujú, aby uvedení primárni brokeri a protistrany spĺňali všetky tieto podmienky: a) podliehajú priebežnému dohľadu verejného orgánu; b) sú v dobrom finančnom stave; c) majú potrebnú organizačnú štruktúru a zdroje na vykonávanie služieb, ktoré majú poskytovať správcom AIF alebo AIF.

3. Pri posudzovaní dobrého finančného stavu uvedeného v odseku 2 písm. b) správca AIF zohľadňuje, či primárny broker alebo protistrana podlieha prudenciálnej regulácii vrátane dostatočných kapitálových požiadaviek a účinnému dohľadu alebo nie.

4. Zoznam vybraných primárnych brokerov schvaľuje vrcholový manažment správcu AIF. Vo výnimočných prípadoch môžu byť vymenovaní primárni brokeri nezahrnutí do zoznamu za predpokladu, že spĺňajú požiadavky stanovené v odseku 2 a schváli ich vrcholový manažment. Správca AIF musí byť schopný zdôvodniť takýto výber a preukázať, že pri výbere a monitorovaní primárnych brokerov, ktorí neboli uvedení v zozname, konal s náležitou starostlivosťou.

Článok 21

Čestné a spravodlivé konanie s náležitými zručnosťami

S cieľom stanoviť, či správca AIF vykonáva svoje činnosti čestne, spravodlivo a s náležitými zručnosťami, príslušné orgány posúdia aspoň to, či sú splnené tieto podmienky:

a) riadiaci orgán správcu AIF musí mať primerané kolektívne vedomosti, zručnosti a skúsenosti, aby dokázal pochopiť činnosti správcu AIF, a najmä hlavné riziká spojené s týmito činnosťami a aktívami, do ktorých je AIF investovaný;

b) členovia riadiaceho orgánu venujú dostatok času správnemu výkonu svojich funkcií u správcu AIF;

c) každý člen riadiaceho orgánu koná čestne, bezúhonne a myšlienkovo nezávisle;

d) správca AIF venuje primerané zdroje zaškoleniu a odbornej príprave členov riadiaceho orgánu.

Článok 22

Zdroje

1. Správca AIF zamestnáva dostatočný počet zamestnancov so zručnosťami, vedomosťami a odbornými znalosťami potrebnými na plnenie im pridelených povinností.

2. Na účely odseku 1 správcovia AIF zohľadňujú povahu, rozsah a komplexnosť svojej obchodnej činnosti a povahu a škálu služieb a činností vykonávaných v rámci tejto obchodnej činnosti.

▼M2

3. Na účely odseku 1 si správcovia AIF ponechávajú potrebné zdroje a odborné znalosti na účinné začlenenie rizík ohrozujúcich udržateľnosť.

▼B

Článok 23

Spravodlivé zaobchádzanie s investormi do AIF

1. Správca AIF zabezpečuje, aby jeho rozhodovacie postupy a jeho organizačná štruktúra uvedená v článku 57 zabezpečovali spravodlivé zaobchádzanie s investormi.

2. Akékoľvek preferenčné zaobchádzanie, ktoré správca AIF poskytuje jednému alebo viacerým investorom, nesmie mať za následok celkovú podstatnú nevýhodu pre iných investorov.

Článok 24

Stimuly

1. Správcovia AIF sa nepovažujú za konajúcich čestne, spravodlivo a v súlade s najlepšími záujmami AIF, ktoré spravujú, alebo investorov do týchto AIF, ak v súvislosti s činnosťami vykonávanými pri výkone funkcií uvedených v prílohe I k smernici 2011/61/EÚ uhradia alebo prijmú akýkoľvek poplatok alebo províziu alebo poskytnú alebo prijmú akúkoľvek nepeňažnú výhodu inú ako: a) poplatky, provízie alebo nepeňažné výhody, ktoré boli uhradené alebo poskytnuté AIF alebo osobe zastupujúcej AIF alebo ktoré uhradil alebo poskytol AIF alebo osoba zastupujúca AIF; b) poplatky, provízie alebo nepeňažné výhody, ktoré boli uhradené alebo poskytnuté tretej strane alebo osobe konajúcej v mene tretej strany, alebo boli uhradené, alebo poskytnuté treťou stranou, alebo osobou konajúcou v mene tretej strany v prípade, že správca AIF môže preukázať, že sú splnené tieto podmienky: i) pred poskytnutím príslušnej služby musia byť investori do AIF jasne informovaní o existencii, povahe a výške poplatku, provízie alebo výhody, alebo v prípadoch, keď ich výšku nemožno určiť, o metóde jej výpočtu, a to vyčerpávajúcim, presným a zrozumiteľným spôsobom; ii) platba poplatku alebo provízie alebo poskytnutie nepeňažnej výhody majú zlepšiť kvalitu príslušnej služby, a nemajú ohroziť dodržiavanie povinnosti správcu AIF konať v najlepšom záujme AIF, ktorý spravuje, alebo investorov do AIF; c) náležité poplatky, ktoré umožňujú poskytnutie príslušných služieb alebo sú potrebné na poskytnutie príslušných služieb, vrátane poplatkov za úschovu, poplatkov za vyrovnanie obchodu a výmenných poplatkov, regulačných alebo právnických poplatkov, a ktoré svojím charakterom nespôsobujú rozpor s povinnosťami správcu AIF konať čestne, spravodlivo a v súlade s najlepšími záujmami AIF, ktorý spravuje, alebo investorov do AIF.

2. Zverejnenie základných podmienok dohôd týkajúcich sa poplatku, provízie alebo nepeňažnej výhody v súhrnnej forme sa považuje za dostatočné na účely odseku 1 písm. b) bodu i) pod podmienkou, že sa správca AIF zaviaže poskytnúť podrobnejšie informácie na žiadosť investora do AIF, ktorý spravuje, a pod podmienkou, že tento záväzok splní.

Článok 25

Účinné využívanie zdrojov a postupov – spracovanie príkazov

1. Správcovia AIF stanovujú, vykonávajú a uplatňujú postupy a opatrenia, ktoré zabezpečujú rýchle, spravodlivé a pohotové vykonanie príkazov v mene AIF.

2. Postupy a opatrenia uvedené v odseku 1 spĺňajú tieto podmienky: a) zabezpečujú, aby príkazy vykonané v mene AIF boli okamžite a presne zaznamenané a pridelené; b) inak porovnateľné príkazy AIF vykonávajú rýchlo a v poradí, v akom boli zadané, okrem prípadov, keď to vlastnosti príkazu alebo prevládajúce podmienky na trhu neumožňujú alebo keď to nie je v záujme AIF, alebo investorov do AIF.

3. Finančné nástroje, peňažné sumy alebo iné aktíva prijaté pri vyrovnaní vykonaných príkazov sa urýchlene a správne dodajú na účet príslušného AIF alebo zaznamenajú na tento účet.

4. Správcovia AIF nesmú zneužívať informácie týkajúce sa nevybavených príkazov AIF a prijímajú všetky primerané opatrenia, aby zabránili zneužitiu týchto informácií ktoroukoľvek zo svojich príslušných osôb.

Článok 26

Povinnosti podávať správy v súvislosti s vykonávaním príkazov na upisovanie a vyplácanie

1. Keď správcovia AIF vykonajú príkaz investora na upísanie alebo prípadne vyplatenie, musia investorovi urýchlene poskytnúť na trvalom nosiči základné informácie týkajúce sa vykonania daného príkazu alebo prípadne prijatia ponuky na upísanie.

2. Odsek 1 sa neuplatňuje, ak sa od tretej osoby vyžaduje, aby poskytla investorovi potvrdenie o vykonaní príkazu, a ak potvrdenie obsahuje základné informácie.

Správcovia AIF zabezpečujú, aby si táto tretia osoba plnila svoje povinnosti.

3. Základné informácie uvedené v odsekoch 1 a 2 zahŕňajú tieto informácie: a) identifikáciu správcu AIF; b) identifikáciu investora; c) dátum a čas prijatia príkazu; d) dátum vykonania; e) identifikáciu AIF; f) hrubú hodnotu príkazu vrátane poplatkov za upísanie alebo čistú sumu po odpočítaní poplatkov za vyplatenie.

4. Správcovia AIF poskytnú na požiadanie investorovi informácie o stave príkazu alebo prijatí ponuky na upísanie, alebo prípadne o oboch.

Článok 27

Vykonávanie rozhodnutí o obchodovaní v mene spravovaného AIF

1. Správcovia AIF konajú pri vykonávaní rozhodnutí o obchodovaní v mene spravovaného AIF v rámci riadenia jeho portfólia v najlepšom záujme AIF alebo investorov do AIF, ktoré spravujú.

2. Vždy, keď správcovia AIF kupujú alebo predávajú finančné nástroje alebo iné aktíva, pre ktoré je relevantné najlepšie vykonanie, a na účely odseku 1 prijmú všetky primerané kroky v záujme dosiahnutia najlepších možných výsledkov pre AIF, ktoré spravujú, alebo investorov do týchto AIF pri zohľadnení ceny, nákladov, rýchlosti, pravdepodobnosti vykonania a vyrovnania, veľkosti a povahy príkazu alebo iných aspektov súvisiacich s vykonaním príkazu. Relatívny význam týchto faktorov sa určuje na základe týchto kritérií: a) ciele, investičná politika a riziká charakteristické pre AIF, ako sa uvádza v štatúte alebo stanovách AIF, prospekte alebo ponukových materiáloch AIF; b) charakteristiky príkazu; c) charakteristiky finančných nástrojov alebo iných aktív, ktoré sú predmetom daného príkazu; d) charakteristiky miest výkonu, do ktorých môže byť daný príkaz nasmerovaný.

3. Správcovia AIF stanovujú a vykonávajú účinné opatrenia na dosiahnutie súladu Ss povinnosťami uvedenými v odsekoch 1 a 2. Správcovia AIF najmä písomne stanovujú a vykonávajú politiku vykonávania, ktorá AIF a ich investorom umožňuje, aby v prípade príkazov AIF dosiahli najlepší možný výsledok v súlade s odsekom 2.

4. Správcovia AIF pravidelne monitorujú účinnosť svojich opatrení a politiky na vykonávanie príkazov s cieľom identifikovať a v prípade potreby odstrániť akékoľvek nedostatky.

5. Správcovia AIF raz za rok preskúmavajú svoju politiku vykonávania príkazov. Takéto preskúmanie sa takisto vykonáva zakaždým, keď nastane podstatná zmena, ktorá ovplyvňuje schopnosť správcu AIF pokračovať v dosahovaní najlepších možných výsledkov pre spravované AIF.

6. Správcovia AIF musia byť schopní preukázať, že vykonali príkazy v mene AIF v súlade so svojou politikou vykonávania príkazov.

7. Keď nie je možné vybrať si z rôznych miest vykonávania, odseky 2 až 5 sa neuplatňujú. Správcovia AIF však musia byť schopní preukázať, že nie je možné vybrať si medzi rôznymi miestami vykonávania.

Článok 28

Zadávanie príkazov na obchodovanie v mene AIF iným subjektom na vykonanie

1. Vždy, keď správca AIF kupuje alebo predáva finančné nástroje alebo iné aktíva, pre ktoré je relevantné najlepšie vykonanie, pri zadávaní príkazov na obchodovanie v mene spravovaných AIF iným subjektom na vykonanie koná v rámci riadenia portfólia AIF v najlepšom záujme AIF, ktoré spravuje, alebo investorov do AIF.

2. Správcovia AIF prijímajú všetky náležité opatrenia, aby dosiahli najlepší možný výsledok pre AIF alebo investorov do AIF pri zohľadnení ceny, nákladov, rýchlosti, pravdepodobnosti vykonania a vyrovnania, veľkosti, povahy alebo iných aspektov týkajúcich sa vykonania príkazu. Relatívny význam týchto faktorov sa určuje na základe kritérií stanovených v článku 27 ods. 2.

Správcovia AIF stanovujú, vykonávajú a uplatňujú politiku, ktorá im umožní dodržiavanie povinnosti uvedenej v prvom pododseku. V politike sa so zreteľom na každú triedu nástrojov identifikujú subjekty, ktorým sa môžu zadávať príkazy. Správca AIF uzatvára dohody o vykonaní len v prípade, že tieto dohody sú v súlade s povinnosťami stanovenými v tomto článku. Správca AIF sprístupňuje investorom do AIF, ktoré spravuje, primerané informácie o politike stanovenej v súlade s týmto odsekom a o akýchkoľvek podstatných zmenách v tejto politike.

3. Správa AIF pravidelne monitoruje účinnosť politiky stanovenej v súlade s odsekom 2, najmä kvalitu vykonania subjektmi identifikovanými v uvedenej politike a v prípade potreby napraví akékoľvek nedostatky.

Správcovia AIF okrem toho raz za rok preskúmajú politiku. Takéto preskúmanie sa takisto vykonáva zakaždým, keď nastane podstatná zmena, ktorá ovplyvňuje schopnosť správcu AIF pokračovať v dosahovaní najlepších možných výsledkov pre spravované AIF.

4. Správcovia AIF musia byť schopní preukázať, že zadali príkazy v mene AIF v súlade s politikou stanovenou podľa odseku 2.

5. Keď nie je možné vybrať si z rôznych miest vykonávania, odseky 2 až 5 sa neuplatňujú. Správcovia AIF však musia byť schopní preukázať, že nie je možné vybrať si medzi rôznymi miestami vykonávania.

Článok 29

Zlučovanie a prideľovanie obchodných príkazov

1. Správcovia AIF môžu vykonať príkaz AIF súhrnne s príkazom iného AIF, PKIPCP alebo klienta alebo s príkazom vykonaným pri investovaní svojich vlastných zdrojov len v prípade, že: a) možno odôvodnene očakávať, že zlúčenie príkazov nebude celkovo nevýhodné pre ktorýkoľvek AIF, PKIPCP alebo klientov, ktorých príkaz sa má zlúčiť; b) je zavedená a uplatňovaná politika prideľovania príkazov, ktorá za dostatočne presných podmienok zabezpečuje spravodlivé prideľovanie zlúčených príkazov, vrátane spôsobu, akým objem a cena príkazov určuje prideľovanie a zaobchádzanie s čiastočne vykonanými príkazmi.

2. V prípade, že správca AIF zlučuje príkaz AIF s jedným príkazom alebo viacerými príkazmi iných AIF, PKIPCP alebo klientov a zlúčený príkaz je čiastočne vykonaný, tento správca AIF pridelí súvisiace obchody v súlade so svojou politikou prideľovania príkazov.

3. V prípade, že správca AIF zlučuje transakcie na vlastný účet s jedným príkazom alebo viacerými príkazmi AIF, PKIPCP alebo klientov, neprideľuje súvisiace obchody spôsobom, ktorý poškodzuje AIF, PKIPCP alebo klienta.

4. V prípade, že správca AIF zlučuje príkaz AIF, PKIPCP alebo iného klienta s transakciou na vlastný účet a zlúčený príkaz je čiastočne vykonaný, tento správca AIF prideľuje súvisiace obchody AIF, PKIPCP alebo klientom prednostne pred súvisiacimi obchodmi na vlastný účet.

Ak je však správca AIF schopný na základe primeraných dôvodov preukázať AIF alebo klientovi, že bez tohto zlúčenia by príkaz nemohol vykonať za takých výhodných podmienok alebo by ho nemohol vykonať vôbec, môže prideliť transakciu na svoj vlastný účet proporcionálne v súlade s politikou uvedenou v odseku 1 písm. b).







ODDIEL 2

Konflikty záujmov

(článok 14 smernice 2011/61/EÚ)

Článok 30

Druhy konfliktov záujmov

Na účely identifikácie druhov konfliktov záujmov, ktoré vzniknú v rámci správy AIF, správcovia AIF zohľadňujú najmä to, či správca AIF, príslušná osoba alebo osoba priamo alebo nepriamo prepojená so správcom AIF prostredníctvom kontroly:

a) pravdepodobne dosiahne finančný zisk alebo predíde finančnej strate na úkor AIF alebo jeho investorov;

b) má záujem na výsledku služby alebo činnosti poskytovanej AIF alebo jeho investorom alebo klientovi alebo na výsledku transakcie uskutočnenej v mene AIF alebo klienta, pričom sa tento záujem líši od záujmu AIF na tomto výsledku;

c) má finančný alebo iný stimul uprednostniť: — záujem PKIPCP, klienta alebo skupiny klientov alebo iného AIF pred záujmom AIF, — záujem jedného investora pred záujmom iného investora alebo skupiny investorov v rovnakom AIF;

d) vykonáva rovnaké činnosti pre AIF a pre iný AIF, PKIPCP alebo klienta, alebo

e) dostáva alebo dostane v súvislosti s činnosťami kolektívneho riadenia portfólia poskytovanými AIF od osoby inej ako AIF alebo jeho investori stimul vo forme peňazí, tovaru alebo služieb, ktorý nie je bežnou províziou alebo poplatkom za túto službu.

▼M2

Správcovia AIF zabezpečia, aby pri identifikovaní druhov konfliktov záujmov, ktorých existencia môže poškodiť záujmy AIF, zohľadňovali tie druhy konfliktov záujmov, ktoré môžu vzniknúť v dôsledku začlenenia rizík ohrozujúcich udržateľnosť do ich postupov, systémov a vnútorných kontrol.

▼B

Článok 31

Politika v oblasti konfliktov záujmov

1. Správca AIF stanovuje, vykonáva a uplatňuje účinnú politiku v oblasti konfliktov záujmov. Táto politika sa stanovuje v písomnej podobe a je primeraná vzhľadom na veľkosť a organizáciu správcu AIF a vzhľadom na povahu, rozsah a komplexnosť jeho obchodnej činnosti.

Ak je správca AIF členom skupiny, v politike sa zohľadňuje aj každá okolnosť, o ktorej správca AIF vie alebo by mal vedieť a ktorá môže vyústiť do konfliktu záujmov v dôsledku štruktúry a obchodných činností ostatných členov skupiny.

2. Politika v oblasti konfliktov záujmov stanovená v súlade s odsekom 1 zahŕňa: a) v súvislosti s činnosťami vykonávanými správcom AIF alebo v jeho mene vrátane činností vykonávaných subjektom, na ktorý boli funkcie delegované, subjektom, na ktorý boli funkcie subdelegované, externým znalcom alebo protistranou identifikáciu okolností, ktoré predstavujú konflikt záujmov alebo môžu viesť ku konfliktu záujmov, ktorý znamená značné riziko poškodenia záujmov AIF alebo jeho investorov; b) postupy, ktoré sa majú uplatňovať, a opatrenia, ktoré sa majú prijať, s cieľom predchádzať takýmto konfliktom, riadiť ich a monitorovať.

Článok 32

Konflikty záujmov súvisiace s vyplatením investícií

Správca AIF, ktorý spravuje AIF otvoreného typu, identifikuje, riadi a monitoruje konflikty záujmov vznikajúce medzi investormi, ktorí chcú vyplatiť svoje investície, a investormi, ktorí si chcú ponechať svoje investície v AIF, a akékoľvek konflikty medzi stimulom správcu AIF investovať do nelikvidných aktív a politikou vyplácania AIF v súlade so svojimi povinnosťami podľa článku 14 ods. 1 smernice 2011/61/EÚ.

Článok 33

Postupy a opatrenia na predchádzanie konfliktom záujmov alebo ich riadenie

1. Postupy a opatrenia stanovené na predchádzanie konfliktom záujmov alebo ich riadenie boli navrhnuté s cieľom zabezpečiť, aby príslušné osoby vykonávajúce rôzne obchodné činnosti, ktoré zahŕňajú riziko konfliktov záujmov, vykonávali tieto činnosti s takou mierou nezávislosti, ktorá je úmerná veľkosti a činnostiam správcu AIF a skupiny, do ktorej patrí, ako aj závažnosti rizika poškodenia záujmov AIF alebo jeho investorov.

2. Keď je to nevyhnutné a primerané na to, aby mohol správca AIF zabezpečiť požadovanú mieru nezávislosti, postupy, ktoré sa majú uplatňovať, a opatrenia, ktoré sa majú prijať v súlade s článkom 31 ods. 2 písm. b), zahŕňajú: a) účinné postupy na zamedzenie výmene alebo na kontrolu výmeny informácií medzi príslušnými osobami zapojenými do činností kolektívneho riadenia portfólia alebo iných činností podľa článku 6 ods. 2 a 4 smernice 2011/61/EÚ, ktoré zahŕňajú riziko konfliktu záujmov, ak by výmena týchto informácií mohla poškodiť záujmy jedného alebo viacerých AIF alebo ich investorov; b) samostatný dohľad nad príslušnými osobami, ktorých hlavné úlohy zahŕňajú vykonávanie činností kolektívneho riadenia portfólia v mene klientov alebo investorov alebo poskytovanie služieb klientom alebo investorom, ktorých záujmy môžu byť konfliktné, alebo ktoré inak zastupujú rôzne záujmy, ktoré môžu byť konfliktné, vrátane záujmov správcu AIF; c) odstránenie akejkoľvek priamej spojitosti medzi odmeňovaným príslušných osôb, ktoré vykonávajú predovšetkým jednu činnosť, a odmeňovaním iných príslušných osôb či príjmami vytvorenými inými príslušnými osobami, ktoré vykonávajú predovšetkým inú činnosť, ak zo vzťahu medzi týmito činnosťami môže vyplynúť konflikt záujmov; d) opatrenia, ktoré bránia ktorejkoľvek osobe alebo ju obmedzujú v tom, aby neprimerane ovplyvňovala spôsob, akým príslušná osoba vykonáva činnosti kolektívneho riadenia portfólia; e) opatrenia na prevenciu alebo kontrolu súbežného alebo postupného zapojenia príslušnej osoby do samostatných činností kolektívneho riadenia portfólia alebo iných činností podľa článku 6 ods. 2 a 4 smernice 2011/61/EÚ, ak takéto zapojenie môže poškodiť náležité riadenie konfliktov záujmov.

Ak prijatie alebo uplatňovanie jedného alebo viacerých uvedených opatrení a postupov nezaručí požadovanú mieru nezávislosti, správca AIF prijme také alternatívne alebo dodatočné opatrenia a postupy, ktoré sú na tieto účely potrebné a vhodné.

Článok 34

Riadenie konfliktov záujmov

V prípade, že organizačné alebo administratívne opatrenia prijaté správcom AIF nie sú dostatočné na to, aby sa s náležitou istotou zabezpečilo, že sa zabráni rizikám poškodenia záujmov AIF alebo investorov do AIF, vrcholový manažment alebo iný príslušný vnútorný orgán správcu AIF musí byť urýchlene informovaný, aby mohol prijať nevyhnutné rozhodnutie alebo opatrenie na zabezpečenie toho, že správca AIF bude konať v najlepšom záujme AIF alebo investorov do daného AIF.

Článok 35

Monitorovanie konfliktov záujmov

1. Správca AIF vedie a pravidelne aktualizuje záznamy o každom druhu činností vykonávaných správcom AIF alebo v jeho mene, v ktorých rámci vznikol konflikt záujmov predstavujúci značné riziko poškodenia záujmov jedného alebo viacerých AIF alebo jeho investorov alebo v ktorých rámci by mohlo dôjsť k vzniku takéhoto konfliktu, pokiaľ ide o prebiehajúcu činnosť.

2. Vrcholový manažment dostáva často a najmenej raz ročne písomné správy o činnostiach uvedených v odseku 1.

Článok 36

Zverejnenie konfliktov záujmov

1. Informácie, ktoré sa majú poskytovať investorom v súlade s článkom 14 ods. 1 a 2 smernice 2011/61/EÚ, sa investorom poskytujú na trvalom nosiči alebo prostredníctvom webovej stránky.

2. V prípade, že sa informácie uvedené v odseku 1 poskytujú prostredníctvom webovej stránky, a nie sú určené investorovi osobne, musia byť splnené tieto podmienky: a) investorovi bola oznámená adresa webovej stránky a miesto na webovej stránke, na ktorom sa možno dostať k informáciám, a investor súhlasil s poskytovaním informácií týmto spôsobom; b) informácie musia byť aktuálne; c) informácie musia byť priebežne dostupné prostredníctvom uvedenej webovej stránky počas takého časového obdobia, ktoré môže investor odôvodnene potrebovať na ich preskúmanie.

Článok 37

Stratégie uplatňovania hlasovacích práv

1. Správca AIF vypracuje primerané a účinné stratégie, ktoré budú definovať, kedy a ako treba uplatňovať hlasovacie práva v držbe portfólií AIF, ktoré spravuje, tak aby sa konalo výhradne v prospech príslušného AIF a jeho investorov.

2. V stratégii uvedenej v odseku 1 sa stanovujú opatrenia a postupy s cieľom: a) monitorovať príslušné dianie v podniku; b) zabezpečiť, aby bolo uplatňovanie hlasovacích práv v súlade s investičnými cieľmi a politikou príslušného AIF; c) zabrániť akýmkoľvek konfliktom záujmov vyplývajúcim z uplatňovania hlasovacích práv alebo ich riadiť.

3. Stručný opis stratégií a podrobné informácie o opatreniach prijatých na základe týchto stratégií sa sprístupnia investorom na ich žiadosť.







ODDIEL 3

Riadenie rizík

(článok 15 smernice 2011/61/EÚ)

Článok 38

Systémy riadenia rizík

Na účely tohto oddielu sú systémy riadenia rizík systémy zložené z relevantných prvkov organizačnej štruktúry správcu AIF, pričom ústrednú úlohu zohráva stála funkcia riadenia rizík, politiky a postupy súvisiace s riadením rizika relevantného pre investičnú stratégiu každého AIF a opatrenia, postupy a techniky súvisiace s meraním a riadením rizík, ktoré správca AIF využíva v súvislosti s každým AIF, ktorý spravuje.

Článok 39

Stála funkcia riadenia rizík

1. Správca AIF zavedie a udržiava stálu funkciu riadenia rizík, v ktorej rámci sa: a) vykonávajú účinné politiky a postupy riadenia rizík s cieľom identifikovať, merať, riadiť a priebežne monitorovať všetky riziká relevantné pre investičnú stratégiu každého AIF, voči ktorým je alebo môže byť vystavený každý AIF; b) zabezpečuje, že rizikový profil AIF oznámený investorom v súlade s článkom 23 ods. 4 písm. c) smernice 2011/61/EÚ je v súlade s rizikovými limitmi stanovenými v súlade s článkom 44 tohto nariadenia; c) monitoruje dodržiavanie súladu s rizikovými limitmi stanovenými v súlade s článkom 44 a včas informuje riadiaci orgán správcu AIF a funkciu dohľadu správcu AIF, ak existuje, keď sa domnieva, že rizikový profil AIF je v rozpore s týmito limitmi, alebo vidí značné riziko, že rizikový profil bude v rozpore s týmito limitmi; d) zabezpečujú nasledujúce pravidelné aktualizácie pre riadiaci orgán správcu AIF a funkciu dohľadu správcu AIF, ak existuje, s periodicitou, ktorá je v súlade s povahou, rozsahom a komplexnosťou AIF alebo činnosťami správcu AIF: i) súlad medzi rizikovými limitmi stanovenými v súlade s článkom 44 a rizikovým profilom AIF, ktorý je oznámený investorom v súlade s článkom 23 ods. 4 písm. c) smernice 2011/61/EÚ, a ich dodržiavanie; ii) primeranosť a účinnosť postupu riadenia rizík, pričom sa uvádza najmä to, či boli prijaté náležité nápravné opatrenia alebo či budú prijaté náležité nápravné opatrenia v prípade akýchkoľvek skutočných alebo očakávaných nedostatkov; e) poskytujú pravidelné aktualizácie vrcholovému manažmentu o aktuálnej úrovni rizika, ktoré podstupuje každý spravovaný AIF, a o každom skutočnom alebo predvídateľnom porušení akýchkoľvek rizikových limitov stanovených v súlade s článkom 44, s cieľom zabezpečiť možnosť prijatia urýchlených a primeraných opatrení.

2. Funkcia riadenia rizík musí mať potrebnú právomoc a prístup ku všetkým náležitým informáciám potrebným na plnenie úloh stanovených v odseku 1.

Článok 40

Politika riadenia rizík

1. Správca AIF stanovuje, vykonáva a udržiava primeranú a zdokumentovanú politiku riadenia rizík, v ktorej rámci sa identifikujú všetky príslušné riziká, ktorým sú vystavené AIF, ktoré spravuje, alebo ktorým môžu byť vystavené.

▼M2

2. Politika riadenia rizík obsahuje také postupy, ktoré sú potrebné na to, aby správca AIF mohol posúdiť v prípade každého AIF, ktorý spravuje, expozíciu daného AIF voči trhovému riziku, riziku likvidity, riziku ohrozujúcemu udržateľnosť a riziku protistrany a expozíciu AIF voči všetkým ostatným príslušným rizikám vrátane operačných rizík, ktoré môžu byť značné pre každý AIF, ktorý spravuje.

▼B

3. Správca AIF v politike riadenia rizík rieši aspoň tieto prvky: a) techniky, nástroje a opatrenia, ktoré mu umožňujú dodržiavať súlad s článkom 45; b) techniky, nástroje a opatrenia, ktoré umožňujú posudzovanie a monitorovanie rizika likvidity AIF za bežných a výnimočných podmienok likvidity, a to aj s využitím pravidelne vykonávaných stresových testov v súlade s článkom 48; c) rozdelenie zodpovedností súvisiacich s riadením rizík v rámci správcu AIF; d) limity stanovené v súlade s článkom 44 tohto nariadenia a odôvodnenie toho, ako sú zosúladené s rizikovým profilom AIF, ktorý je oznámený investorom v súlade s článkom 23 ods. 4 písm. c) smernice 2011/61/EÚ; e) podmienky, obsah, periodicitu a adresátov podávania správ zo strany stálej funkcie riadenia rizík uvedenej v článku 39.

4. Politika riadenia rizík zahŕňa opis ochranných opatrení uvedených v článku 43, najmä: a) povahu potenciálnych konfliktov záujmov; b) zavedené nápravné opatrenia; c) dôvody, prečo by sa malo odôvodnene očakávať, že výsledkom týchto opatrení bude nezávislé vykonávanie funkcie riadenia rizík; d) spôsob, akým správca AIF očakáva zabezpečiť, že ochranné opatrenia budú stále účinné.

5. Politika riadenia rizík uvedená v odseku 1 musí byť primeraná povahe, rozsahu a komplexnosti obchodných činností správcu AIF a AIF, ktorý spravuje.

Článok 41

Posúdenie, monitorovanie a preskúmanie systémov riadenia rizík

1. Správcovia AIF posudzujú, monitorujú a pravidelne, aspoň raz za rok, preskúmavajú: a) primeranosť a účinnosť politiky riadenia rizík a opatrení, postupov a techník uvedených v článku 45; b) mieru, v akej správca AIF dodržiava súlad s politikou riadenia rizík a opatreniami, postupmi a technikami uvedenými v článku 45; c) primeranosť a účinnosť opatrení prijatých na riešenie akýchkoľvek nedostatkov pri vykonávaní postupu riadenia rizík; d) vykonávanie funkcie riadenia rizík; e) primeranosť a účinnosť opatrení, ktorých cieľom je zabezpečiť funkčné a hierarchické oddelenie funkcie riadenia rizík v súlade s článkom 42.

O periodicite pravidelného preskúmania uvedeného v prvom pododseku rozhoduje vrcholový manažment v súlade so zásadou proporcionality so zreteľom na povahu, rozsah a komplexnosť obchodných činností správcu AIF a na AIF, ktorý spravuje.

2. Okrem pravidelného preskúmania uvedeného v odseku 1 sa systémy riadenia rizík preskúmavajú v prípade, že: a) sa uskutočnili významné zmeny v politike a postupoch riadenia rizík a opatreniach, postupoch a technikách uvedených v článku 45; b) vnútorné alebo vonkajšie udalosti naznačujú, že je potrebné dodatočné preskúmanie; c) sa uskutočnili významné zmeny v investičnej stratégii a cieľoch AIF, ktorý spravuje správca AIF.

3. Správca AIF aktualizuje systémy riadenia rizík na základe výsledku preskúmania uvedeného v odsekoch 1 a 2.

4. Správca AIF oznámi príslušnému orgánu svojho domovského členského štátu každú významnú zmenu v politike riadenia rizík a v opatreniach, postupoch a technikách uvedených v článku 45.

Článok 42

Funkčné a hierarchické oddelenie funkcie riadenia rizík

1. Funkcia riadenia rizík sa považuje za funkčne a hierarchicky oddelenú od prevádzkových oddelení vrátane funkcie riadenia portfólia, len ak sú splnené všetky tieto podmienky: a) nad osobami vykonávajúcimi funkciu riadenia rizík nevykonávajú dohľad osoby zodpovedné za výkon prevádzkových oddelení správcu AIF vrátane funkcie riadenia portfólia; b) osoby vykonávajúce funkciu riadenia rizík nevykonávajú činnosti v rámci prevádzkových oddelení vrátane funkcie riadenia portfólia; c) osoby vykonávajúce funkciu riadenia rizík sú odmeňované v súlade s dosahovaním cieľov spojených s uvedenou funkciou, nezávisle od výkonu prevádzkových oddelení vrátane funkcie riadenia portfólia; d) odmeňovanie vrcholových zamestnancov vo funkcii riadenia rizík podlieha priamemu dohľadu výboru pre odmeňovanie, ak bol takýto výbor zriadený.

2. Funkčné a hierarchické oddelenie funkcie riadenia rizík v súlade s odsekom 1 sa musí zabezpečiť v rámci celej hierarchickej štruktúry správcu AIF až po jeho riadiaci orgán. Preskúmava ho riadiaci orgán a prípadne funkcia dohľadu správcu AIF.

3. Príslušné orgány domovského členského štátu správcu AIF preskúmavajú na základe kritérií stanovených v článku 15 ods. 1 druhom pododseku smernice 2011/61/EÚ spôsob, akým správca AIF uplatnil odseky 1 a 2.

Článok 43

Ochranné opatrenia proti konfliktom záujmov

1. Ochrannými opatreniami proti konfliktom záujmov uvedenými v článku 15 ods. 1 smernice 2011/61/EÚ sa zabezpečuje aspoň to, že: a) rozhodnutia prijímané funkciou riadenia rizík sú založené na spoľahlivých údajoch, ktoré podliehajú primeranému stupňu kontroly zo strany funkcie riadenia rizík; b) odmeňovanie osôb vykonávajúcich funkciu riadenia rizík odzrkadľuje dosiahnutie cieľov spojených s funkciou riadenia rizík, nezávisle od výkonu obchodných oblastí, v ktorých pôsobia; c) funkcia riadenia rizík podlieha primeranému nezávislému preskúmaniu, aby sa zabezpečilo, že sa k rozhodnutiam dospelo nezávisle; d) funkcia riadenia rizík je v riadiacom orgáne alebo vo funkcii dohľadu v prípade, že bola zriadená, zastúpená aspoň s rovnakou právomocou ako funkcia riadenia portfólia; e) akékoľvek konfliktné povinnosti sú náležite oddelené.

2. Ak je to primerané so zreteľom na povahu, rozsah a komplexnosť správcu AIF, ochrannými opatreniami uvedenými v odseku 1 sa takisto zabezpečuje, že: a) vykonávanie funkcie riadenia rizík pravidelne preskúmava funkcia vnútorného auditu, alebo ak táto funkcia nebola zriadená, externá strana vymenovaná riadiacim orgánom; b) v prípade, že bol zriadený výbor pre riziká, má k dispozícii náležité zdroje a jeho členovia, ktorí nie sú nezávislí, nemajú neprimeraný vplyv na vykonávanie funkcie riadenia rizík.

3. Riadiaci orgán správcu AIF a prípadne funkcia dohľadu stanovujú ochranné opatrenia proti konfliktom záujmov stanovené v odsekoch 1 a 2, pravidelne preskúmavajú ich účinnosť a prijímajú včasné nápravné opatrenia na riešenie akýchkoľvek nedostatkov.

Článok 44

Rizikové limity

1. Správca AIF pre každý AIF, ktorý spravuje, stanovuje a vykonáva kvantitatívne alebo kvalitatívne rizikové limity alebo oboje, s prihliadnutím na všetky príslušné riziká. Keď sú stanovené len kvalitatívne limity, správca AIF musí byť schopný zdôvodniť tento prístup príslušnému orgánu.

2. Kvalitatívne a kvantitatívne rizikové limity pre každý AIF zahŕňajú najmenej tieto riziká: a) trhové riziká; b) kreditné riziká; c) riziká likvidity; d) riziká protistrany; e) operačné riziká.

3. Pri stanovovaní rizikových limitov správca AIF zohľadňuje stratégie a aktíva používané v súvislosti s každým AIF, ktorý spravuje, ako aj vnútroštátne pravidlá uplatňujúce sa na každý z daných AIF. Uvedené rizikové limity sa musia zosúladiť s rizikovým profilom AIF, ktorý sa oznamuje investorom v súlade s článkom 23 ods. 4 písm. c) smernice 2011/61/EÚ, a schvaľuje ich riadiaci orgán.

Článok 45

Meranie a riadenie rizík

1. Správcovia AIF prijímajú primerané a účinné opatrenia, postupy a techniky s cieľom: a) kedykoľvek identifikovať, merať, riadiť a monitorovať riziká, ktorým sú vystavené alebo môžu byť vystavené nimi spravované AIF; b) zabezpečiť dodržiavanie limitov stanovených v súlade s článkom 44.

2. Opatrenia, postupy a techniky uvedené v odseku 1 musia byť primerané povahe, rozsahu a komplexnosti obchodnej činnosti správcu AIF a každého AIF, ktorý spravuje, a musia byť v súlade s rizikovým profilom AIF, ktorý sa oznamuje investorom v súlade s článkom 23 ods. 4 písm. c) smernice 2011/61/EÚ.

3. Na účely odseku 1 správca AIF pre každý AIF, ktorý spravuje, prijíma tieto opatrenia: a) zavádza také opatrenia, postupy a techniky na meranie rizík, ktoré sú nevyhnutné na zabezpečenie toho, aby riziká spojené s prijatými pozíciami a ich vplyv na všeobecný rizikový profil boli presne zmerané na základe riadnych a spoľahlivých údajov a aby opatrenia, postupy a techniky na meranie rizík boli náležitým spôsobom zdokumentované; b) vykonáva pravidelné spätné testy s cieľom preskúmať platnosť opatrení na meranie rizika, ktoré zahŕňajú predpovede a odhady založené na modeloch; c) vykonáva pravidelné náležité stresové testy a analýzy scenárov s cieľom zohľadniť riziká vyplývajúce z potenciálnych zmien trhových podmienok, ktoré by mohli mať nepriaznivý vplyv na AIF; d) zabezpečuje, aby aktuálna úroveň rizika zodpovedala rizikovým limitom stanoveným v súlade s článkom 44; e) stanovuje, uplatňuje a udržiava primerané postupy, ktoré v prípade skutočného alebo predpokladaného porušenia rizikových limitov AIF zabezpečia včasné nápravné opatrenia v najlepšom záujme investorov; f) zabezpečuje, že pre každý AIF existujú vhodné systémy a postupy riadenia likvidity v súlade s požiadavkami stanovenými v článku 46.







ODDIEL 4

Riadenie likvidity

(článok 16 smernice 2011/61/EÚ)

Článok 46

Systém a postupy riadenia likvidity

Správcovia AIF musia byť schopní preukázať príslušným orgánom svojho domovského členského štátu, že je zavedený primeraný systém a účinné postupy riadenia likvidity uvedené v článku 16 ods. 1 smernice 2011/61/EÚ s prihliadnutím na investičnú stratégiu, profil likvidity a politiku vyplácania každého AIF.

Článok 47

Monitorovanie a riadenie rizika likvidity

1. Systémom a postupmi riadenia likvidity uvedenými v článku 46 sa zabezpečuje aspoň, že: a) správca AIF udržiava v AIF úroveň likvidity primeranú jeho podkladovým záväzkom, na základe posúdenia relatívnej likvidity aktív AIF na trhu s prihliadnutím na čas nevyhnutný na likvidáciu a na cenu alebo hodnotu, za ktorú možno uvedené aktíva likvidovať, a ich citlivosti na iné trhové riziká alebo faktory; b) správca AIF monitoruje profil likvidity portfólia aktív AIF so zreteľom na marginálny príspevok jednotlivých aktív, ktoré môžu mať významný vplyv na likviditu, a významné podmienené alebo nepodmienené pasíva a záväzky, ktoré AIF môže mať v súvislosti so svojimi podkladovými záväzkami. Na tieto účely správca AIF zohľadňuje profil základne investorov AIF vrátane druhu investorov, pomernej veľkosti investícií a podmienok vyplácania, ktorým tieto investície podliehajú; c) v prípade, že AIF investuje do iných podnikov kolektívneho investovania, správca AIF monitoruje prístup využívaný správcami týchto iných podnikov kolektívneho investovania k riadeniu likvidity, a to aj prostredníctvom vykonávania pravidelných preskúmaní na monitorovanie zmien v ustanoveniach týkajúcich sa vyplácania podkladových podnikov kolektívneho investovania, do ktorých AIF investuje. S výhradou článku 16 ods. 1 smernice 2011/61/EÚ sa táto povinnosť neuplatňuje v prípade, že s inými podnikmi kolektívneho investovania, do ktorých AIF investuje, sa aktívne obchoduje na regulovanom trhu v zmysle článku 4 ods. 1 bodu 14 smernice 2004/39/ES alebo na rovnocennom trhu tretej krajiny; d) správca AIF vykonáva a udržiava primerané opatrenia a postupy na meranie likvidity s cieľom posúdiť kvantitatívne a kvalitatívne riziká pozícií a plánovaných investícií, ktoré majú významný vplyv na profil likvidity portfólia aktív AIF, aby sa umožnilo náležité meranie ich účinkov na celkový profil likvidity. Používanými postupmi sa zabezpečuje, aby mal správca AIF primerané poznatky a znalosti o likvidite aktív, do ktorých AIF investoval alebo plánuje investovať vrátane prípadného obchodovaného objemu a citlivosti cien alebo prípadne rozpätia jednotlivých aktív za bežných a výnimočných podmienok likvidity; e) správca AIF zvažuje a zavádza nástroje a opatrenia vrátane osobitného režimu, ktoré sú nevyhnutné na riadenie rizika likvidity každého AIF v jeho správe. Správca AIF identifikuje typy okolností, za ktorých sa tieto nástroje a opatrenia môžu použiť za bežných aj výnimočných okolností s prihliadnutím na spravodlivé zaobchádzanie so všetkými investormi AIF v súvislosti s každým spravovaným AIF. Správca AIF môže tieto nástroje a opatrenia používať len za týchto okolností a ak sa poskytli náležité informácie v súlade s článkom 108.

2. Správcovia AIF zdokumentujú svoje politiky a postupy riadenia likvidity, ako sa uvádza v odseku 1, preskúmavajú ich aspoň raz za rok a aktualizujú ich v prípade akýchkoľvek zmien alebo nových opatrení.

3. Správcovia AIF zahŕňajú primerané eskalačné opatrenia do svojho systému a postupov riadenia likvidity podľa odseku 1 na riešenie predpokladaných alebo skutočných nedostatkov likvidity alebo iných situácií ohrozujúcich AIF.

4. V prípade, že správca AIF spravuje AIF, ktorý je AIF uzavretého typu využívajúci pákový efekt, neuplatňuje sa odsek 1 písm. e).

Článok 48

Limity riadenia likvidity a stresové testy

1. Ak je to vhodné s prihliadnutím na povahu, rozsah a komplexnosť každého AIF, ktorý spravujú, správcovia AIF vykonávajú a udržiavajú primerané limity likvidity alebo nelikvidity AIF v súlade s jeho podkladovými záväzkami a politikou vyplácania a v súlade s požiadavkami stanovenými v článku 44 týkajúcimi sa kvantitatívnych a kvalitatívnych rizikových limitov.

Správcovia AIF monitorujú dodržiavanie súladu s uvedenými limitmi, a ak sú limity prekročené alebo pravdepodobne budú prekročené, určia požadované (alebo potrebné) opatrenia. Pri určovaní primeraného opatrenia správcovia AIF zvažujú primeranosť politík a postupov riadenia likvidity, vhodnosť profilu likvidity aktív AIF a účinok atypických úrovní žiadostí o vyplatenie.

2. Správcovia AIF pravidelne vykonávajú stresové testy za bežných a výnimočných podmienok likvidity, ktoré im umožňujú posúdiť riziko likvidity každého AIF, ktorý spravujú. Stresové testy: a) sa vykonávajú na základe spoľahlivých a aktuálnych informácií z kvantitatívneho hľadiska alebo, ak to nie je vhodné, z kvalitatívneho hľadiska; b) v prípade potreby simulujú nedostatok likvidity aktív v AIF a atypické žiadosti o vyplatenie; c) sa vzťahujú na trhové riziká a akýkoľvek výsledný vplyv vrátane výziev na dozabezpečenie, požiadaviek na kolaterál alebo úverových liniek; d) zohľadňujú citlivosť určovania hodnoty za stresových podmienok; e) sa vykonávajú s periodicitou, ktorá je primeraná povahe AIF s prihliadnutím na investičnú stratégiu, profil likvidity, druh investora a politiku vyplácania AIF, a aspoň raz za rok.

3. Správcovia AIF konajú v najlepšom záujme investorov v súvislosti s výsledkom akýchkoľvek stresových testov.

Článok 49

Zosúladenie investičnej stratégie, profilu likvidity a politiky vyplácania

1. Na účely článku 16 ods. 2 smernice 2011/61/EÚ sa investičná stratégia, profil likvidity a politika vyplácania každého AIF spravovaného správcom AIF považujú za zosúladené, ak majú investori možnosť vyplatenia svojich investícií spôsobom, ktorý je v súlade so spravodlivým zaobchádzaním so všetkými investormi AIF a v súlade s politikou vyplácania AIF a jeho povinnosťami.

2. Pri posudzovaní zosúladenia investičnej stratégie, profilu likvidity a politiky vyplácania správca AIF zohľadňuje aj vplyv, ktorý môže mať vyplatenie na podkladové ceny alebo rozpätia jednotlivých aktív AIF.







ODDIEL 5

Investovanie do sekuritizačných pozícií

(článok 17 smernice 2011/61/EÚ)

Článok 50

Vymedzenie pojmov

Na účely tohto oddielu:

a) „sekuritizácia“ je sekuritizácia v zmysle článku 4 ods. 36 smernice 2006/48/ES;

b) „sekuritizačná pozícia“ je sekuritizačná pozícia v zmysle článku 4 ods. 40 smernice 2006/48/ES;

c) „sponzor“ je sponzor v zmysle článku 4 ods. 42 smernice 2006/48/ES;

d) „tranža“ je tranža v zmysle článku 4 ods. 39 smernice 2006/48/ES.

Článok 51

Požiadavky na ponechaný podiel

1. Správcovia AIF prijímajú expozíciu voči kreditnému riziku sekuritizácie v mene jedného alebo viacerých AIF, ktoré spravujú, len ak pôvodca, sponzor alebo pôvodný veriteľ správcovi AIF výslovne oznámil, že si trvalo ponechá významný čistý hospodársky podiel, ktorý bude v každom prípade predstavovať minimálne 5 %.

Za ponechanie si významného čistého hospodárskeho podielu, ktorý je minimálne 5 %, sa považujú len tieto prípady:

a) ponechanie si minimálne 5 % nominálnej hodnoty každej tranže predanej alebo prevedenej investorom;

b) v prípade sekuritizácií revolvingových expozícií ponechanie si podielu pôvodcu vo výške minimálne 5 % nominálnej hodnoty sekuritizovaných expozícií;

c) ponechanie si náhodne zvolených expozícií, ktoré predstavujú minimálne 5 % nominálnej hodnoty sekuritizovaných expozícií v prípade, keď by sa tieto expozície inak sekuritizovali v sekuritizácii, pod podmienkou, že počet potenciálne sekuritizovaných expozícií nie je pri vzniku nižší ako 100;

d) ponechanie si tranže prvej straty a v prípade potreby iných tranží, ktoré majú rovnaký alebo vyšší rizikový profil ako tranže prevedené alebo predané investorom a ktorých splatnosť nenastáva skôr ako splatnosť tranží prevedených alebo predaných investorom, takže ponechanie predstavuje spolu minimálne 5 % nominálnej hodnoty sekuritizovaných expozícií;

e) ponechanie si expozície prvej straty vo výške minimálne 5 % z každej sekuritizovanej expozície v sekuritizácii.

Čistý hospodársky podiel sa meria pri vzniku a zachováva sa priebežne. Čistý hospodársky podiel vrátane ponechaných pozícií, podielu alebo expozícií nesmie byť predmetom zmierňovania kreditného rizika alebo akýchkoľvek krátkych pozícií alebo akéhokoľvek iného zaistenia a nesmie sa predať. Čistý hospodársky podiel sa určuje ako nominálna hodnota podsúvahových položiek.

Požiadavky na ponechanie sa nesmú pri žiadnej sekuritizácii uplatniť viacnásobne.

2. Odsek 1 sa neuplatňuje v prípade, že sekuritizované expozície sú pohľadávky alebo podmienené pohľadávky alebo sú v plnej výške, bezpodmienečne a neodvolateľne zaručené inštitúciami uvedenými v článku 122a ods. 3 prvom pododseku smernice 2006/48/ES, a neuplatňuje sa ani na transakcie uvedené v článku 122a ods. 3 druhom pododseku smernice 2006/48/ES.

Článok 52

Kvalitatívne požiadavky týkajúce sa sponzorov a pôvodcov

Predtým, ako správca AIF prijme expozíciu voči kreditnému riziku sekuritizácie v mene jedného alebo viacerých AIF, zabezpečí, aby sponzor a pôvodca:

a) poskytli kredit na základe riadnych a dobre vymedzených kritérií a jasne stanovili postup schvaľovania, zmeny a doplnenia, obnovy a refinancovania úverov na expozície, ktoré sa majú sekuritizovať, keďže sa vzťahujú na expozície, ktoré majú v držbe;

b) mali zavedené a prevádzkovali účinné systémy na riadenie priebežnej správy a monitorovania svojich portfólií a expozícií prinášajúcich kreditné riziko vrátane identifikácie a riadenia problémových úverov, tvorby primeraných úprav ocenenia a rezerv;

c) primerane diverzifikovali každé kreditné portfólio na základe cieľového trhu a celkovej kreditnej stratégie;

d) mali písomnú politiku týkajúcu sa kreditného rizika, ktorá zahŕňa ich limity tolerancie rizika a politiku úprav ocenenia a tvorby rezerv a ktorá opisuje spôsob, ako sa meria, monitoruje a kontroluje uvedené riziko;

e) poskytovali jednoduchý prístup ku všetkým dôležitým údajom o úverovej kvalite a výkonnosti jednotlivých podkladových expozícií, peňažných tokoch a sprievodných kolateráloch sekuritizačných expozícií, ako aj k informáciám, ktoré sú nevyhnutné na vykonanie komplexných a dobre zdokumentovaných stresových testov peňažných tokov a hodnôt sprievodného kolaterálu podkladových expozícií. Na tieto účely sa dôležité údaje určujú ku dňu sekuritizácie a podľa potreby z dôvodu charakteru sekuritizácie neskôr;

f) poskytovali jednoduchý prístup ku všetkým ostatným príslušným údajom potrebným na to, aby správca AIF splnil požiadavky stanovené v článku 53;

g) oznámili úroveň svojho ponechaného čistého hospodárskeho podielu uvedeného v článku 51, ako aj akékoľvek iné záležitosti, ktoré by mohli ohroziť zachovanie minimálneho požadovaného čistého hospodárskeho podielu podľa uvedeného článku.

Článok 53

Kvalitatívne požiadavky týkajúce sa správcov AIF vystavených sekuritizáciám

1. Predtým, ako sa správcovia AIF vystavia kreditnému riziku sekuritizácie v mene jedného alebo viacerých AIF, a podľa potreby aj potom, musia byť schopní preukázať príslušným orgánom v prípade každej zo svojich jednotlivých sekuritizačných pozícií, že globálne a dôkladne chápu uvedené pozície a že uplatňujú formálne politiky a postupy, ktoré sú primerané rizikovému profilu príslušných investícií AIF do sekuritizovaných pozícií na účely analyzovania a zaznamenávania: a) informácií, ktoré podľa článku 51 poskytujú pôvodcovia alebo sponzori na určenie čistého hospodárskeho podielu, ktorý si v sekuritizácii priebežne ponechávajú; b) rizikových charakteristík jednotlivej sekuritizačnej pozície; c) rizikových charakteristík podkladových expozícií sekuritizačnej pozície; d) povesti pôvodcov alebo sponzorov a ich realizovaných strát v predchádzajúcich sekuritizáciách v príslušných triedach podkladových expozícií sekuritizačnej pozície; e) vyhlásení pôvodcov alebo sponzorov alebo ich zástupcov či poradcov a nimi poskytnutých informácií o vykonávaní náležitej starostlivosti v súvislosti so sekuritizovanými expozíciami a prípadne s kvalitou sprievodného kolaterálu sekuritizovaných expozícií; f) prípadných metód a koncepcií, na ktorých sa zakladá určovanie hodnoty sprievodného kolaterálu sekuritizovaných expozícií, a opatrení prijatých pôvodcom alebo sponzorom s cieľom zabezpečiť nezávislosť znalca; g) všetkých štrukturálnych vlastností sekuritizácie, ktoré môžu mať významný vplyv na výkonnosť sekuritizačnej pozície inštitúcie, ako napríklad hierarchizácia zmlúv a s ňou súvisiace spúšťacie faktory, zníženia kreditného rizika, posilnenie likvidity, spúšťacie faktory súvisiace s trhovou cenou a definície zlyhania špecifické pre danú zmluvu.

2. Ak správca AIF prijal expozíciu voči významnej hodnote kreditného rizika sekuritizácie v mene jedného alebo viacerých AIF, pravidelne vykonáva stresové testy vhodné pre tieto sekuritizačné pozície v súlade s článkom 15 ods. 3 písm. b) smernice 2011/61/EÚ. Stresový test musí zodpovedať povahe, rozsahu a komplexnosti rizika spojeného so sekuritizačnými pozíciami.

Správcovia AIF stanovujú formálne postupy monitorovania v súlade so zásadami stanovenými v článku 15 smernice 2011/61/EÚ úmerne k rizikovému profilu príslušného AIF z hľadiska kreditného rizika sekuritizačnej pozície v záujme priebežného monitorovania a včasného poskytovania informácií o výkonnosti podkladových expozícií uvedených sekuritizačných pozícií. Tieto informácie (ak sú relevantné pre konkrétny typ sekuritizácie a neobmedzujú sa na tie typy informácií, ktoré sú opísané ďalej v tomto odseku) zahŕňajú typ expozície, percentuálny podiel úverov po splatnosti viac ako 30, 60 a 90 dní, miery zlyhania, miery predčasného splatenia, úvery, na ktoré sa vzťahuje zabavenie majetku, druhy a využitie kolaterálu, distribúciu frekvencie úverového hodnotenia alebo iné merania úverovej spôsobilosti podkladových expozícií, odvetvovú a zemepisnú diverzifikáciu a distribúciu frekvencie pomeru úverov k hodnote (kolaterálu) v rozpätiach, ktoré uľahčujú vhodnú analýzu citlivosti. Keď sú samotné podkladové expozície sekuritizačnými pozíciami, správcovia AIF musia mať informácie stanovené v tomto pododseku nielen o podkladových sekuritizačných tranžiach, ako je napríklad názov emitenta a kreditná kvalita, ale aj o charakteristikách a výkonnosti podkladových skupín týchto sekuritizačných tranží.

Správcovia AIF uplatňujú rovnaké normy analýzy na účasti alebo úpisy v emisiách sekuritizácií odkúpených od tretích strán.

3. Na účely primeraného riadenia rizík a likvidity správcovia AIF prijímajúci expozíciu voči kreditnému riziku sekuritizácie v mene jedného alebo viacerých AIF riadne identifikujú, merajú, monitorujú, riadia, kontrolujú a nahlasujú riziká, ktoré vznikajú z dôvodu nesúladu medzi aktívami a pasívami príslušného AIF, rizika koncentrácie alebo investičného rizika vyplývajúceho z týchto nástrojov. Správca AIF zabezpečuje, že rizikový profil takýchto sekuritizačných pozícií zodpovedá veľkosti, celkovej štruktúre portfólia, investičným stratégiám a cieľom príslušného AIF, ako sa stanovuje v štatútoch alebo zakladajúcich dokumentoch, prospekte a ponukových materiáloch AIF.

4. Správcovia AIF v súlade s požiadavkami stanovenými v článku 18 smernice 2011/61/EÚ zabezpečujú primeraný stupeň vnútorného podávania správ vrcholovému manažmentu, aby bol vrcholový manažment úplne informovaný o akomkoľvek významnom prijatí expozície voči sekuritizáciám a aby boli riziká vyplývajúce z uvedených expozícií primerane riadené.

5. Správcovia AIF zahrnú primerané informácie o svojich expozíciách voči kreditnému riziku sekuritizácie a svojich postupoch riadenia rizík v tejto oblasti do správ a poskytovaných informácií, ktoré sa majú predkladať v súlade s článkami 22, 23 a 24 smernice 2011/61/EÚ.

Článok 54

Nápravné opatrenia

1. Správcovia AIF prijímajú také nápravné opatrenia, ktoré sú v najlepšom záujme investorov do príslušného AIF, v ktorom po prijatí expozície voči sekuritizácii zistia, že určenie a zverejnenie ponechaného podielu nesplnilo požiadavky stanovené v tomto nariadení.

2. Správcovia AIF prijímajú také nápravné opatrenia, ktoré sú v najlepšom záujme investorov do príslušného AIF v prípade, že sa ponechaný podiel zníži na menej ako 5 % v danom okamihu po prijatí expozície, a nie je to spôsobené prirodzeným mechanizmom platby transakcie.

Článok 55

Doložka o ochrane predchádzajúceho stavu

Články 51 až 54 sa uplatňujú v súvislosti s novými sekuritizáciami emitovanými 1. januára 2011 alebo neskôr. Články 51 až 54 sa po 31. decembri 2014 uplatňujú v súvislosti s existujúcimi sekuritizáciami v prípade, že boli po uvedenom dátume doplnené alebo nahradené nové podkladové expozície.

Článok 56

Výklad

V prípade neexistencie špecifického výkladu poskytnutého ESMA alebo spoločným výborom európskych orgánov dohľadu sa ustanovenia tohto oddielu vykladajú v súlade so zodpovedajúcimi ustanoveniami smernice 2006/48/ES a s usmerneniami k článku 122a smernice z 31. decembra 2010 ( 2 ) o kapitálových požiadavkách, ktoré vydal Výbor európskych orgánov bankového dohľadu, a s ich následnými zmenami a doplneniami.







ODDIEL 6

Organizačné požiadavky – všeobecné zásady

(články 12 a 18 smernice 2011/61/EÚ)

Článok 57

Všeobecné požiadavky

1. Správcovia AIF: a) stanovujú, vykonávajú a udržiavajú postupy rozhodovania a organizačnú štruktúru, v ktorej sa jasným a zdokumentovaným spôsobom špecifikujú hierarchické vzťahy a rozdeľujú funkcie a zodpovednosti; b) zabezpečujú, že ich príslušné osoby sú oboznámené s postupmi, ktoré sa musia dodržiavať v záujme riadneho plnenia ich povinností; c) stanovujú, vykonávajú a udržiavajú primerané mechanizmy vnútornej kontroly určené na zabezpečenie súladu s rozhodnutiami a postupmi na všetkých úrovniach správcu AIF; d) stanovujú, vykonávajú a udržiavajú účinný mechanizmus vnútorného podávania správ a oznamovania informácií na všetkých príslušných úrovniach správcu AIF a účinnej výmeny informácií so všetkými zainteresovanými tretími stranami; e) primeraným a usporiadaným spôsobom vedú záznamy o svojej činnosti a vnútornej organizácii.

Správcovia AIF zohľadňujú povahu, rozsah a komplexnosť svojej obchodnej činnosti, ako aj povahu a škálu služieb a činností vykonávaných v rámci takejto obchodnej činnosti.

▼M2

Správcovia AIF pri plnení požiadaviek stanovených v prvom pododseku zohľadňujú riziká ohrozujúce udržateľnosť.

▼B

2. Správcovia AIF stanovujú, vykonávajú a udržiavajú systémy a postupy, ktoré sú primerané z hľadiska zaistenia bezpečnosti, integrity a dôvernosti informácií s prihliadnutím na povahu daných informácií.

3. Správcovia AIF stanovujú, vykonávajú a udržiavajú primeranú politiku kontinuity obchodnej činnosti, ktorou sa má zabezpečiť, aby sa v prípade prerušenia fungovania ich systémov a postupov uchovali základné údaje a funkcie a aby sa pokračovalo v poskytovaní ich služieb a činností, alebo ak to nie je možné, aby sa umožnila včasná obnova týchto údajov a funkcií a včasná obnova poskytovania služieb a činností.

4. Správcovia AIF stanovujú, vykonávajú a udržiavajú účtovné politiky a postupy a pravidlá určovania hodnoty, ktoré im umožňujú, aby príslušnému orgánu predložili včas na jeho žiadosť finančné správy, ktoré zodpovedajú pravdivému a objektívnemu pohľadu na ich finančnú situáciu a ktoré sú v súlade so všetkými platnými účtovnými štandardmi a pravidlami.

5. Správcovia AIF vykonávajú primerané politiky a postupy, aby sa zabezpečilo, že sa politiky vyplácania AIF dostatočne podrobne oznámia investorom pred ich investovaním do AIF a v prípade významných zmien.

6. Správcovia AIF pravidelne monitorujú a hodnotia primeranosť a účinnosť svojich systémov, mechanizmov vnútornej kontroly a opatrení zavedených v súlade s odsekmi 1 až 5 a prijímajú vhodné opatrenia na riešenie akýchkoľvek nedostatkov.

Článok 58

Elektronické spracovanie údajov

1. Správcovia AIF prijímajú primerané a dostatočné opatrenia na zabezpečenie vhodných elektronických systémov, ktoré umožnia včasné a náležité zaznamenanie každej portfóliovej transakcie, príkazu na upísanie alebo prípadne na vyplatenie.

2. Správcovia AIF zabezpečujú vysokú úroveň bezpečnosti počas elektronického spracovania údajov a prípadne aj integritu a dôvernosť zaznamenaných informácií.

Článok 59

Účtovné postupy

1. Správcovia AIF uplatňujú účtovné politiky a postupy uvedené v článku 57 ods. 4 v záujme zabezpečenia ochrany investorov. Účtovné záznamy sa vedú takým spôsobom, aby všetky aktíva a pasíva AIF mohli byť kedykoľvek priamo identifikované. Ak má AIF rôzne investičné podfondy, za každý podfond sa musí viesť oddelené účtovníctvo.

2. Správcovia AIF stanovujú, vykonávajú a udržiavajú účtovné politiky a postupy a politiky a postupy určovania hodnoty s cieľom zabezpečiť, aby sa dala presne vypočítať čistá hodnota aktív každého AIF na základe príslušných účtovných pravidiel a štandardov.

Článok 60

Kontrola riadiacim orgánom, vrcholovým manažmentom a funkciou dohľadu

1. Pri vnútornom rozdeľovaní funkcií správcovia AIF zabezpečujú, aby riadiaci orgán, vrcholový manažment a v prípade, že existuje, funkcia dohľadu boli zodpovedné za plnenie povinností správcu AIF podľa smernice 2011/61/EÚ.

2. Správca AIF zabezpečuje, aby jeho vrcholový manažment: a) niesol zodpovednosť za vykonávanie všeobecnej investičnej politiky v prípade každého spravovaného AIF, ktorá je prípadne vymedzená v štatúte, zakladajúcich dokumentoch, prospekte alebo ponukových materiáloch; b) dohliadal na schvaľovanie investičných stratégií každého spravovaného AIF; c) niesol zodpovednosť za zabezpečenie toho, aby sa politiky a postupy určovania hodnoty stanovovali a vykonávali v súlade s článkom 19 smernice 2011/61/EÚ; d) niesol zodpovednosť za zabezpečovanie toho, aby mali správcovia AIF stálu a účinnú funkciu dodržiavania súladu s predpismi, a to aj vtedy, ak túto funkciu vykonáva tretia strana; e) zabezpečil a pravidelne overoval, že všeobecná investičná politika, investičné stratégie a rizikové limity každého spravovaného AIF sa riadne a účinne vykonávajú a dodržiavajú, a to aj vtedy, ak funkciu riadenia rizík vykonáva tretia strana; f) schválil a pravidelne preskúmaval primeranosť vnútorných postupov na prijímanie investičných rozhodnutí v prípade každého spravovaného AIF s cieľom zabezpečiť, aby boli tieto rozhodnutia v súlade so schválenými investičnými stratégiami; g) schválil a pravidelne preskúmaval politiku riadenia rizík a opatrenia, postupy a techniky na vykonávanie uvedenej politiky vrátane systému rizikových limitov v prípade každého spravovaného AIF; h) niesol zodpovednosť za vytvorenie a uplatňovanie politiky odmeňovania v súlade s prílohou II k smernici 2011/61/EÚ; ▼M2 i) niesol zodpovednosť za začlenenie rizík ohrozujúcich udržateľnosť do činností uvedených v písmenách a) až h). ▼B

3. Správca AIF okrem toho zabezpečuje, aby jeho vrcholový manažment a prípadne jeho riadiaci orgán alebo funkcia dohľadu: a) posúdili a pravidelne preskúmavali účinnosť politík, opatrení a postupov zavedených na dodržiavanie povinností stanovených v smernici 2011/61/EÚ; b) prijímali náležité opatrenia na riešenie akýchkoľvek nedostatkov.

4. Správca AIF zabezpečuje, aby jeho vrcholový manažment dostával často, najmenej však raz za rok, písomné správy o dodržiavaní súladu s predpismi, vnútornom audite a riadení rizík, v ktorých bude uvedené najmä to, či boli v prípade akýchkoľvek nedostatkov prijaté primerané nápravné opatrenia.

5. Správca AIF zabezpečuje, aby jeho vrcholový manažment pravidelne dostával správy o plnení investičných stratégií a vnútorných postupov na prijímanie investičných rozhodnutí uvedených v odseku 2 písm. b) až e).

6. Správca AIF zabezpečuje, aby riadiaci orgán alebo funkcia dohľadu, ak existuje, pravidelne dostávali písomné správy o záležitostiach uvedených v odseku 4.

Článok 61

Stála funkcia zaisťovania dodržiavania súladu s predpismi

1. Správcovia AIF stanovujú, vykonávajú a udržiavajú primerané politiky a postupy na odhalenie akéhokoľvek rizika, že si správcovia AIF neplnia svoje povinnosti podľa smernice 2011/61/EÚ, ako aj s tým spojených rizík, a zavádzajú primerané opatrenia a postupy, ktoré majú minimalizovať takéto riziká a umožniť príslušným orgánom, aby účinne vykonávali svoje právomoci podľa uvedenej smernice.

Správca AIF zohľadňuje povahu, rozsah a komplexnosť svojej obchodnej činnosti, ako aj povahu a škálu služieb a činností vykonávaných v rámci takejto obchodnej činnosti.

2. Správca AIF stanovuje a udržiava stálu a účinnú funkciu zaisťovania dodržiavania súladu s predpismi, ktorá sa vykonáva nezávisle a spočíva v plnení týchto úloh: a) monitorovanie a pravidelné posudzovanie primeranosti a účinnosti opatrení, politík a postupov zavedených v súlade s odsekom 1 a opatrení prijatých na riešenie akýchkoľvek nedostatkov pri plnení povinností zo strany správcu AIF; b) poskytovanie poradenstva a pomoci príslušným osobám zodpovedným za poskytovanie služieb a vykonávanie činností s cieľom zabezpečiť, aby si správca AIF plnil povinnosti podľa smernice 2011/61/EÚ.

3. Aby funkcia zaisťovania dodržiavania súladu s predpismi uvedená v odseku 2 mohla plniť svoje povinnosti riadnym a nezávislým spôsobom, správca AIF zabezpečuje, aby: a) funkcia zaisťovania dodržiavania súladu s predpismi mala potrebnú právomoc, zdroje, odbornú spôsobilosť a prístup ku všetkým dôležitým informáciám; b) bol vymenovaný pracovník zodpovedný za výkon funkcie zaisťovania dodržiavania súladu s predpismi, ako aj za časté, najmenej však výročné podávanie správ o dodržiavaní súladu vrcholovému manažmentu, pričom v týchto správach sa uvedie najmä to, či boli prijaté náležité nápravné opatrenia v prípade akýchkoľvek nedostatkov; c) sa osoby vykonávajúce funkciu zaisťovania dodržiavania súladu s predpismi nepodieľali na poskytovaní služieb alebo vykonávaní činností, ktoré monitorujú; d) sa metódou určovania odmeny pre pracovníka zodpovedného za zaisťovanie dodržiavania súladu s predpismi a pre iné osoby vykonávajúce funkciu zaisťovania dodržiavania súladu s predpismi neovplyvňovala ich objektívnosť a aby to ani nebolo pravdepodobné.

Od správcu AIF sa však nepožaduje, aby dodržiaval požiadavky uvedené v prvom pododseku písm. c) alebo d), ak je schopný preukázať, že tieto požiadavky sú vzhľadom na povahu, rozsah a komplexnosť jeho obchodnej činnosti a vzhľadom na povahu a škálu jeho služieb a činností neprimerané a že jeho funkcia dodržiavania zaisťovania súladu s predpismi je aj naďalej účinná.

Článok 62

Stála funkcia vnútorného auditu

1. Správcovia AIF, pokiaľ je to vhodné a primerané vzhľadom na povahu, rozsah a komplexnosť ich obchodnej činnosti a vzhľadom na povahu a škálu činností kolektívneho riadenia portfólia vykonávaných v rámci takejto obchodnej činnosti, stanovujú a udržiavajú funkciu vnútorného auditu, ktorá je oddelená a nezávislá od ostatných funkcií a činností správcu AIF.

2. Funkcia vnútorného auditu uvedená v odseku 1 spočíva v týchto úlohách: a) stanovenie, vykonávanie a udržiavanie plánu auditu s cieľom preskúmať a prehodnotiť primeranosť a účinnosť systémov, mechanizmov a opatrení vnútornej kontroly správcu AIF; b) vydávanie odporúčaní na základe výsledkov práce vykonanej v súlade s písmenom a); c) overovanie dodržiavania odporúčaní uvedených v písmene b); d) predkladanie správ o záležitostiach vnútorného auditu.

Článok 63

Osobné transakcie

1. Správca AIF stanovuje, vykonáva a udržiava primerané opatrenia s cieľom zabrániť každej príslušnej osobe, ktorá vykonáva činnosti, ktoré môžu viesť ku konfliktu záujmov alebo ktorá má prístup k dôverným informáciám v zmysle článku 1 ods. 1 smernice Európskeho parlamentu a Rady 2003/6/ES z 28. januára 2003 o obchodovaní s využitím dôverných informácií a o manipulácii s trhom (zneužívanie trhu) ( 3 ) alebo k iným dôverným informáciám týkajúcim sa AIF alebo transakcií s AIF alebo pre AIF, aby: a) uzatvorila osobnú transakciu s finančnými nástrojmi alebo inými aktívami, ktorá spĺňa jedno z týchto kritérií: i) transakcia podlieha článku 2 ods. 1 smernice 2003/6/ES; ii) transakcia je spojená so zneužitím alebo nezákonným zverejnením dôverných informácií; iii) transakcia je v rozpore alebo pravdepodobne bude v rozpore s niektorou povinnosťou správcu AIF podľa smernice 2011/61/EÚ; b) poskytovala odporúčania akejkoľvek inej osobe alebo nabádala akúkoľvek inú osobu inak než počas riadneho výkonu svojich pracovných povinností alebo zmluvy na poskytovanie služieb, aby uzavrela osobnú transakciu uvedenú v písmene a) bodoch i) a ii) alebo osobnú transakciu, ktorá by inak predstavovala zneužitie informácií súvisiacich s nevybavenými príkazmi; c) bez toho, aby bol dotknutý článok 3 písm. a) smernice 2003/6/ES, oznámila akejkoľvek inej osobe inak než počas riadneho výkonu svojich pracovných povinností alebo zmluvy na poskytovanie služieb akékoľvek informácie alebo názory, ak táto príslušná osoba vie alebo by mala odôvodnene vedieť, že v dôsledku tohto zverejnenia by daná iná osoba prijala alebo by pravdepodobne prijala ktorékoľvek z týchto opatrení: i) uzavrela by osobnú transakciu uvedenú v písmene a) bodoch i) a ii) s finančnými nástrojmi alebo inými aktívami alebo osobnú transakciu, ktorá by inak predstavovala zneužitie informácií súvisiacich s nevybavenými príkazmi; ii) poskytovala by odporúčania inej osobe alebo by nabádala inú osobu, aby uzavrela takúto osobnú transakciu.

2. Opatrenia uvedené v odseku 1 sú určené najmä na to, aby sa zabezpečilo, že: a) každá príslušná osoba bude informovaná o obmedzeniach týkajúcich sa osobných transakcií uvedených v odseku 1, ako aj o opatreniach stanovených správcom AIF v súvislosti s osobnými transakciami a so zverejňovaním informácií podľa odseku 1; b) správca AIF bude urýchlene informovaný o akejkoľvek osobnej transakcii, ktorú uzavrela príslušná osoba, na ktorú sa vzťahuje odsek 1, a to buď oznámením o tejto transakcii, alebo inými postupmi, ktoré umožňujú správcovi AIF identifikovať takéto transakcie; c) sa vedie záznam o osobnej transakcii oznámenej správcovi AIF alebo identifikovanej správcom AIF, a to aj o každom povolení alebo zákaze v súvislosti s takouto transakciou.

V prípade, že niektoré činnosti správcu AIF vykonávajú tretie strany, správca AIF zabezpečuje na účely prvého pododseku písm. b), aby subjekt vykonávajúci túto činnosť viedol záznamy o osobných transakciách, ktoré uzavrela akákoľvek príslušná osoba, a aby urýchlene poskytol tieto informácie správcovi AIF na jeho žiadosť.

3. Odseky 1 a 2 sa neuplatňujú na osobné transakcie: a) uskutočnené v rámci poskytovania služieb na základe voľného uváženia pri riadení portfólia, pokiaľ v súvislosti s touto transakciou nedošlo k predchádzajúcej komunikácii medzi správcom portfólia a príslušnou osobou alebo inou osobou, na účet ktorej je transakcia vykonaná; b) s PKIPCP alebo s AIF, ktoré podliehajú dohľadu v zmysle právnych predpisov členských štátov vyžadujúcich rovnomerné rozloženie stupňa rizika v ich aktívach, ak príslušná osoba alebo ktorákoľvek iná osoba, na ktorej účet sú transakcie vykonané, sa nezúčastňuje na riadení tohto podniku.

4. Na účely odseku 1 osobná transakcia zahŕňa aj transakciu s finančným nástrojom alebo iným aktívom vykonanú v mene alebo na účet: a) príslušnej osoby; b) ktorejkoľvek osoby, s ktorou má príslušná osoba príbuzenský vzťah alebo úzke väzby; c) osoby, ktorá má s príslušnou osobou taký vzťah, že príslušná osoba má priamy alebo nepriamy významný záujem na inom výsledku obchodu, než je poplatok alebo provízia za uskutočnenie obchodu.

Článok 64

Zaznamenávanie portfóliových transakcií

1. Správcovia AIF v prípade každej portfóliovej transakcie súvisiacej s AIF, ktoré spravujú, bez zbytočného odkladu zaznamenávajú informácie, ktoré sú dostatočné na rekonštrukciu podrobností o príkaze a o vykonanej transakcii alebo dohode.

2. Pokiaľ ide o portfóliové transakcie na mieste výkonu, záznam uvedený v odseku 1 obsahuje tieto informácie: a) názov alebo iné označenie AIF a meno osoby konajúcej na účet AIF; b) aktívum; c) množstvo, ak je relevantné; d) druh príkazu alebo transakcie; e) cenu; f) v prípade príkazov dátum a presný čas odovzdania príkazu a meno alebo iné označenie osoby, ktorej bol príkaz odovzdaný, alebo v prípade transakcií dátum a presný čas rozhodnutia o vykonaní obchodu a dátum a presný čas vykonania transakcie; g) v prípade potreby meno osoby odovzdávajúcej príkaz alebo vykonávajúcej transakciu; h) ak bol príkaz zrušený, dôvody tohto zrušenia; i) v prípade vykonaných transakcií identifikáciu protistrany a miesta vykonania.

3. Pokiaľ ide o portfóliové transakcie AIF mimo miesta výkonu, záznam uvedený v odseku 1 obsahuje tieto informácie: a) názov alebo iné označenie AIF; b) právnu a inú dokumentáciu, ktorá tvorí základ portfóliovej transakcie, najmä vrátane dohody, ktorá sa vykonala; c) cenu.

4. Na účely odsekov 2 a 3 miesto výkonu zahŕňa systematického internalizátora, ako sa uvádza v článku 4 ods. 1 bode 7 smernice 2004/39/ES, regulovaný trh, ako sa uvádza v článku 4 ods. 1 bode 14 uvedenej smernice, multilaterálny obchodný systém, ako sa uvádza v článku 4 ods. 1 bode 15 uvedenej smernice, tvorcu trhu, ako sa uvádza v článku 4 ods. 1 bode 8 uvedenej smernice, či iného poskytovateľa likvidity alebo subjekt, ktorý vykonáva v tretej krajine funkciu, ktorá je podobná funkciám vykonávaným niektorým z uvedených subjektov.

Článok 65

Záznamy o príkazoch na upísanie a vyplatenie

1. Správcovia AIF prijímajú všetky náležité kroky s cieľom zabezpečiť, aby boli prijaté príkazy na upísanie a prípadné vyplatenie AIF zaznamenávané ihneď po ich prijatí.

2. Uvedený záznam obsahuje tieto informácie: a) príslušný AIF; b) osobu vydávajúcu alebo odovzdávajúcu príkaz; c) osobu prijímajúcu príkaz; d) dátum a čas príkazu; e) podmienky a spôsob platby; f) druh príkazu; g) dátum vykonania príkazu; h) počet upísaných alebo vyplatených podielových listov alebo akcií, alebo rovnocenné sumy; i) cenu za upísanie alebo prípadne vyplatenie v prípade každého podielového listu alebo akcie, alebo prípadne sumu viazaného a zaplateného kapitálu; j) celkovú hodnotu upísaných alebo vyplatených podielových listov, alebo akcií; k) hrubú hodnotu príkazu vrátane poplatkov za upísanie alebo čistú hodnotu po odpočítaní poplatkov na vyplatenie.

Informácie podľa písmen i), j), a k) sa zaznamenávajú hneď, ako sú dostupné.

Článok 66

Požiadavky na vedenie záznamov

1. Správcovia AIF zabezpečujú, že všetky požadované záznamy uvedené v článkoch 64 a 65 sa uchovávajú najmenej päť rokov.

Príslušné orgány však môžu vyžadovať, aby správcovia AIF zabezpečili, že sa všetky tieto záznamy alebo niektoré z týchto záznamov uchovávajú dlhšie obdobie, s prihliadnutím na povahu aktíva alebo portfóliovej transakcie, pokiaľ je to potrebné na to, aby orgán mohol vykonávať svoje funkcie dohľadu podľa smernice 2011/61/EÚ.

2. Po skončení platnosti povolenia správcu AIF sa záznamy majú uchovávať aspoň po zvyšok 5-ročnej lehoty uvedenej v odseku 1. Príslušné orgány môžu požadovať uchovanie na dlhšie obdobie.

Ak správca AIF prevedie svoje zodpovednosti v súvislosti s AIF na iného správcu AIF, zabezpečuje, že záznamy uvedené v odseku 1 sú dostupné uvedenému správcovi AIF.

3. Záznamy sa uchovávajú na nosiči, ktorý umožňuje uložiť informácie tak, aby k nim mali príslušné orgány v budúcnosti prístup, a v takej podobe a takým spôsobom, že: a) príslušné orgány majú ľahký prístup k záznamom a sú schopné zrekonštruovať všetky kľúčové fázy spracovania každej portfóliovej transakcie; b) možno ľahko zistiť opravy či iné zmeny, ako aj pôvodný obsah záznamov pred týmito opravami alebo zmenami; c) nie je možná žiadna iná manipulácia alebo zmena.







ODDIEL 7

Určovanie hodnoty

(článok 19 smernice 2011/61/EÚ)

Článok 67

Politiky a postupy určovania hodnoty aktív AIF

1. Správcovia AIF stanovujú, udržiavajú, vykonávajú a preskúmavajú v prípade každého AIF, ktorí spravujú, písomné politiky a postupy, ktorými sa zabezpečuje riadny, transparentný, komplexný a vhodne zdokumentovaný proces určovania hodnoty. Politika a postupy určovania hodnoty zahŕňajú všetky významné hľadiská procesu určovania hodnoty a postupov určovania hodnoty a kontrol vzhľadom na príslušný AIF.

Bez toho, aby boli dotknuté požiadavky stanovené vo vnútroštátnych právnych predpisoch, štatúte a zakladajúcich dokumentoch AIF, správca AIF zabezpečuje uplatňovanie spravodlivých, vhodných a transparentných metodík určovania hodnoty na AIF, ktoré spravuje. V politikách určovania hodnoty sa určujú a v postupoch sa vykonávajú metodiky určovania hodnoty používané pre každý druh aktíva, do ktorého môže AIF investovať v súlade s platnými vnútroštátnymi právnymi predpismi, štatútom a zakladajúcimi dokumentmi AIF. Správca AIF nesmie investovať prvýkrát do konkrétneho druhu aktíva, pokiaľ sa pre uvedený konkrétny druh aktíva neurčila vhodná metodika alebo metodiky určovania hodnoty.

Politiky a postupy, ktorými sa stanovujú metodiky určovania hodnoty, obsahujú vstupné údaje, modely a kritériá výberu pre zdroje stanovova